Ohiko galderak - Gizarte Politika\nGaldera ohikoenen erantzunekin zerrenda bat osatu dugu.\nZerrenda honek ez badu zure kasua argitzen, gurekin harremanetan jartzera animatzen zaitugu kontsultak, kexak eta iradokizunak sistemaren bidez edo 943 11 21 11 telefonora deituz.\nZer adinera arte egon daitezke seme-alabak familia ugariaren tituluan?\n21 urte bete arte, ezkongabea izanik, gurasoekin bizi eta ekonomikoki hauen menpeko bada, eta 26 urte bete arte ikasten ari bada. Desgaituen kasuan ez da adin mugarik egongo.\nZer egin behar dut familia ugariko txartel indibiduala galdu bazait?\nDepartamentuaren telefonora deituz eska dezakezu (943112111) edo emailez (familiaugariak@gipuzkoa.eus).\nNon eskuratu edo berritu dezaket familia ugariaren titulua?\nFamilia ugariaren titulua bulego hauetako edozeinetan eska dezakezu:\nGizarte Politiketako Departamentuaren bulegoa. Kokalekua: Txara 2, Zarategi pasealekua 99, Intxaurrondo. 20015 Donostia. Aldez aurretik, hitzordua hartu behar da, telefono zenbaki honetara deituz: 943 11 21 11.\nHerritarren Informazio eta Arretako Bulego Zentrala. Kokalekua: Gipuzkoa plaza z.g., 20004 Donostia. Telefonoa 943 11 21 10.\nModu telematikoan ere tramitatu daiteke, Gizarte Politiketako Departamentuaren web orriaren bitartez (www.gizartepolitika.eus). Horretarako, beharrezkoa da identifikazio elektronikoa edukitzea (B@kQa edo ziurtagiri digitala).\nAzkenik, udal gehienetako gizarte zerbitzuek ere izapidetzen dituzte titulu hauen eskaera. Galdetu aldez aurretik zure udalean.\nZer agiri aurkeztu behar dira titulua eskuratzeko?\nEskabidea, behar bezala beteta\nFamilia liburuaren fotokopia konpultsatua.\nFamilia unitateko kideen NANen fotokopiak (dutenenak).\nKasu zehatzetan aurkeztu behar den dokumentazioa:\nEgoera bereziak egiaztatzeko beharrezkoak diren ziurtagiriak: alarguntasuna, ikasle izatea (21 urtetik gorako seme-alabak)...\nMendekotasun ekonomikoa egiaztatzen duten agiriak (PFEZ, nominak...)\nBanantze edo dibortzio kasuetan: epaiaren eta hitzarmen arautzailearen kopiak, seme-alaben zaintza eta babesa nori dagokion egiaztatzeko.\nAtzerritarren kasuan, familia ugariaren tituluko kide guztien egoitza baimenak (AIZ edo NIE). Europar Batasuneko herrialdeetakoak badira egoitza baimena edo Espainian lanean ari diren ziurtagiria.\nZer egin behar dut familia ugariko titulua galtzen badut?\nEskaera orria aurkeztu beharko duzu "titulua bikoizteko eskaera" dela adieraziz.\nZer baldintza bete behar ditut familia ugaria izateko?\nFamilia ugaritzat joko dira kide hauek dituztenak:\nAurreko ahaide bat edo bi, eta hiru seme-alaba edo gehiago, komunak izan edo ez.\nAurreko ahaide bat edo bi, eta bi seme-alaba, komunak izan edo ez, betiere gutxienez horietako batek desgaitasuna badu (% 33koa edo handiagoa) edo lanerako ezintasuna badu.\nAurreko ahaide bi, biak desgaituak direnean (% 33 edo gehiago), edo, gutxienez, horietako batek % 65eko desgaitasuna edo handiagoa duenean, edo lanerako ezintasuna dutenean, bi seme-alaba badituzte, komunak izan edo ez.\nAita edo ama banandua edo dibortziatua, eta hiru seme-alaba edo gehiago, komunak izan edo ez, baldin eta aita horren edo ama horren mende badaude ekonomikoki; nahiz eta familia unitate desberdinetan egon eta ez bizi ezkontza-egoitzan.\nAita bat edo ama bat, seme-alaba bi dituena, baldin eta beste gurasoa hilik badago.\nTutoretzapean, zaintzapean edo babespean dauden eta aitaren eta amaren aldetik umezurtzak diren neba-arreba bi edo gehiago, tutorearekin, zaintzailearekin edo babeslearekin bizi badira, baina ez badira haren kontura bizi.\nAitaren eta amaren aldetik umezurtzak diren hiru neba-arreba edo gehiago, 18 urtetik gorakoak, edo bi, haietako batek desgaitasuna badu, elkarrekin bizi badira eta euren artean menpekotasun ekonomikoa badute.\nBi ahaideak (gurasoak) tituluan sartuko dira ezkontzako edo erregistratutako izatezko bikoteen kasuan. Bestelako kasuetan bietako bat bakarrik.\nSeme-alabek ezkongabeak egon beharko, dute gurasoekin bizi eta hauengandik menpekotasun ekonomikoa izan. Gainera 21 urtetik beherakoak izan beharko dute, edo 26 urtetik beherakoak ikasten ari badira. Desgaitasuna duten seme-alaben kasuan ez zaie kontutan hartuko adina.\nNola eskuratu dezaket familia ugariaren txartel indibiduala?\nFamilia ugariaren titulua eskatzen den lehen aldian edo titulua berritzen den bakoitzean postaz bidaltzen dira txartel indibidualak, eskabidean adierazitako helbidera.\nAgiri hori 5 urtetik gorako kideek edukiko dute.\nNoiz berritu behar da familia ugariaren titulua eta ze aurrerapenarekin egin daiteke?\nIraungitze-data baino hiru hilabete lehenago berritu daiteke familia ugariaren titulua.\nTitulu-berritzea eskatu behar da tituluan azaltzen den edozein datu aldatzen denean:\nTituluko kideen aldaketa (ume berri baten jaiotza, adina edo elkarbizitza baldintzak ez betetzeagatik baja ematean, heriotzak, banantzea edo dibortzioa, etab.).\nAIZetik NANerako aldaketa, atzerritarren kasuan.\nAurreko kasu guztietan, indarrean dagoen jatorrizko titulua entregatu behar da aldaketa hori egiteko.\nNoiz da familia ugari bat berezia?\n5 seme-alaba edo gehiago dituen familia unitatea.\n4 seme-alaba dituen familia unitatea, urteko diru sarrerak zati familia osatzen duten kideen kopurua EAEAPren % 75en azpitik badago (aparteko ordainsariak barne).\n4 seme-alaba dituen familia unitatea, horietatik hiru gutxienez batera badatoz erditze, adopzio edo adopziora bideratutako harrera edo zaintza iraunkor anizkoitzetatik.\n5 seme-alaba edo gehiago edo 4 seme-alaba (jaiotza edo adopzio anizkoitzeko kasuan) izateagatik kategoria berezia lortuta dutenen kasuan, kategoria mantenduko zaie nahiz eta, seme-alabak baja emateagatik, tituluan jarraitzen duten seme-alaben kopurua kategoria honetarako eskatutakoa baino gutxiago izan.\nMendekotasuna edo desgaitasuna duten pertsonak\nMendekotasunaren balorazioa egin ondoren, noiz jasotzen dira mendekotasunaren laguntzak?\nMendekotasunaren laguntzak udaletako gizarte zerbitzuetan eskatuko dira eta, aurkeztutako dokumentazioa zuzena bada, eskaera Foru Aldundira pasako da. Bertan onartu edo baztertuko da eskaera egiten denetik hasita hiru hilabeteko epean gehienez. Onartzen bada, ondorio ekonomikoak izango ditu eskaera dataren hurrengo hilabeteko lehenengo egunetik hasita, hau da, atzerapenak jasoko dira prozedura luzatzen bada.\nZer urrats jarraitu behar dira adineko pertsonak egoitza edo zentro batetik beste batera lekualdatzeko?\nEgoitza zentroetarako lekualdaketen kasuan, hiru egoera planteatu daitezke, ezaugarri eta prozedura desberdinak dituztenak.\nADINEKO PERTSONA BAT LEKUALDATZEA, GIPUZKOAKO EGOITZA BATEKO PLAZA PUBLIKO/HITZARTU BATETIK GIPUZKOAKO BESTE EGOITZA BATEKO PLAZA PUBLIKO/HITZARTU BATERA\n(7/2015 Foru Dekretua, martxoaren 24koa. 33, 34 eta 36. artikuluak)\nGipuzkoako Foru Aldundiaren sare publiko edo sare hitzartuko plaza batean dauden pertsonek Gipuzkoako beste egoitza bateko plaza publiko edo hitzartu batera lekualdatzeko nahia dutenean.\nFamilia zentroan biltzea.\nEskatutako zerbitzua egokiagoa izatea pertsonaren edota inguruaren beharretarako arreta emateari begira.\nJatorrizko herrira aldatzea.\nBeste egoera bereziak.\nLekuz aldatzeko eskaera adinekoa dagoen zentroan bertan, oinarrizko gizarte zerbitzuetan edo Gizarte Politikako Departamentuan egin daiteke.\nADINEKO PERTSONA BAT LEKUALDATZEA, BESTE AUTONOMIA ERKIDEGO EDO PROBINTZIA BATEAN DAGOEN EGOITZA BATEKO PLAZA PUBLIKO/HITZARTU BATETIK GIPUZKOAN DAGOEN EGOITZA PUBLIKO/HITZARTU BATERA\nInteresdunak lekualdatuko den udalerrian erroldatu behar du.\nPertsona bat beste erkidego edo lurralde batean dagoen egoitza zentro bateko plaza publiko batean bizi denean, Gipuzkoan dagoen plaza pribatu batera lekualdatzeko aukera izango du, eta zerbitzuari lotutako prestazioa kobratzeko eskubidea izango du, jatorrizko erkidegoak ordainduta, 60 egun naturalez (2013ko abenduaren 27ko 1051/2013 Errege Dekretua, IV kap. 17. art.).\nBizi den udalerrian eskaera bat aurkeztuko du, MBB espedientea Gipuzkoako Foru Aldundiko Gizarte Politikako Departamentura lekualdatzeko (Balorazio, Orientazio eta Kalifikazioko Atalera).\nEspedientea lekualdatu ondoren, RAI balorazioa eskatuko du.\nBalorazio horiek egin ahal izateko, baloratuko den pertsonak benetan bizi behar du Gipuzkoan.\nBenetako lekualdaketa egiterik ez badago, RAI balorazioa eta desgaitasunaren orientaziorako tresna betetzetik salbuetsi daiteke, eta bere eskaera onetsi, itxarote zerrendan sartzeko. Hiru hilabete igarotakoan, zerbitzuari lotutako prestazio bat eskatu dezake Gipuzkoan.\nBalorazio horiek egin ondoren ikusten bada eskatzailea egokia dela eskatutako zerbitzurako, egoitza zerbitzua eskatu dezake udal gizarte zerbitzuetan, eta itxarote zerrendan sartuko da 60 eguneko gehieneko epean.\n* Eskaera hau egiteko, zerbitzu horretarako indarrean dagoen araudian ezarritako prozedura jarraituko da.\n7/2015 Foru Dekretua, martxoaren 24koa, Gipuzkoako Lurralde Historikoan mendekotasun egoeran dauden pertsonak egoitza zerbitzuetan eta eguneko zentroetan sartzeko araubidea arautzen duena.\nBESTE AUTONOMIA EDO ERKIDEGO BATEAN BIZI DEN ADINEKO MENDEKO PERTSONA BAT LEKUALDATZEA, GIPUZKOAN DAGOEN ADINEKOENTZAKO EGOITZA PUBLIKO/HITZARTU BATERA\nBalorazio horiek egin ondoren ikusten bada eskatzailea egokia dela eskatutako zerbitzurako, egoitza zerbitzua eskatu dezake udal gizarte zerbitzuetan, eta itxarote zerrendan sartuko da.\nZenbat ordaintzen du adineko pertsonentzako egoitza batean duen erabiltzaileak?\nGipuzkoako Foru Aldundiak erabiltzaileek egin beharreko gehieneko ekarpen ekonomikoa zehazten du finantzatzen dituen egoitza guztietan, baina zenbateko hori desberdina da plazaren arabera.\nEgoitzako erabiltzaileak inoiz ez du ordaintzen zerbitzuaren kostu osoa. Foru Aldundiaren finantzazioa dago beti, baita gehieneko ekarpena egiten duten pertsonen kasuan ere. Gehieneko ekarpena, zerbitzuaren kostuaren %75ean ezartzen da.\nNola kalkulatzen da erabiltzaileak egoitza zerbitzuagatik ordaindu behar duen zenbatekoa?\nErabiltzailearen ondareak, ohiko etxebizitza kontuan hartu gabe (ohiko etxebizitza: etxebizitza + garaje 1 + trasteleku 1), % 62an gainditzen badu EAEAPa (2018an 4.668,45 €), gehieneko ekarpena egiten hasi beharko du (gehieneko ekarpen hau desberdina da erabiltzailearen mendekotasun graduaren arabera).\nErabiltzaileak aipatu ondarea agortzen duenean, urteko diru sarreren % 85 ordaindu beharko du (kontuan hartzen dira aparteko ordainsariak ere), baina beti bermatuko da bere erabilerarako gutxienez EAEAParen % 29a geratuko zaiola (2.183,63 € 2018ko urtean).\nAdibide bat ikus dezakegu:\nJuanak 700 euroko pentsioa du eta 16.000 euroko aurrezkiak. Mendekotasun handiko plaza bat behar du.\nLehenengo ekarpena kalkulatzeko bere aurrezkiei 4.668,45 euro kenduko dizkiogu (16.000 € – 4.668,45 €); beraz, Juanak bere ondarekoak diren 11.331,55 euroekin gehieneko prezioa ordainduko du (68,53 euro eguneko), 165 egunetan zehar (11.331,55 € /68,53 € =165 egun).\n166. egunetik aurrera, bere kuota aldatu egiten da: Kasu honetan, ordaindu beharreko zenbatekoa kalkulatzeko kontuan hartuko da urte osoko bere diru sarreren % 85a. 9.800 € dira urtean, eta kalkulatzen da ekarpena eguneko 22,82 euro izango dela (9.800 x 0,85 / 365 egun). Baina esan dugu, baita ere, erabiltzaileari berak erabiltzeko gutxieneko zenbateko bat bermatuko zaiola, hau da, EAEAParen % 29a (urtean 2.183,63 € ); beraz, kasu honetan kuota eguneko 20,87 eurora murriztuko da: (9.800 € - 2.183,63 €) / 365 egun = 20,87 €/eguneko.\nAdineko pertsonentzako eskuragarri dauden zerbitzuei buruzko informazioa.\n(*) adineko pertsonei eta beste adinekoei zuzendutako zerbitzuak.\nPROGRAMAK ETA ZERBITZUAK:\nMendekotasunaren balorazioa eta orientazioa (*)\nDesgaitasunaren balorazioa eta orientazioa (*)\nEtxeko laguntza (*)\nAldi baterako egonaldiak adinekoen egoitza zentroetan\nLaguntza teknikoak eta irisgarritasuna (*)\nAdineko pertsonen familia-harrera\nSendian Arreta psikologikoa, elkarren arteko laguntza taldeak, formazioa, egonaldi laburrak egoitza zentroetan, egonaldi laburrak eguneko zentroetan\nGipuzkoako Foru Aldundiarekin hitzarmena duten entitateek eskainitako programak.\nAfagi (Alzheimer eta beste dementzia batzuk):\nLaguntza psikologikoa eta psikosoziala familientzat.\nGaixoentzako eta hauen familientzako oporrak.\nEgoitzak: 64 zentro eta 4.500 plaza inguru Gipuzkoan zehar banatuta.\nEguneko zentroak: 64 zentro, 1.500 plaza ingururekin lanegunetarako eta 600 bat jaiegunetarako, Gipuzkoan zehar banatuta.\nEgoitza unitate soziosanitarioak: 2 zentro eta 95 plaza Donostian eta Zumarragan\n* Familia ingurunean zaintzeko prestazio ekonomikoa (*)\nLaguntza pertsonalerako prestazio ekonomikoa (*)\nZerbitzuari lotutako prestazio ekonomikoa (*)\nKotizatu Gabeko Pentsioak (*)\nBa al dago etxe barruan irisgarritasun obrak egiteko laguntzaren bat?\nBai, 2008ko abenduaren 23ko 87/2008 Foru Dekretuak, ezgaitasuna edo mendekotasuna duten pertsonentzako Etxean programako banakako laguntzak arautzen dituenak, etxe barruan oztopoak kentzeko aurreikusten duen laguntza.\nLabur-labur, laguntza horren inguruko ohar batzuk:\nDiru-laguntza edo laguntza ekonomiko bat da, mendekotasun edo desgaitasun egoeran dagoen pertsona erroldatua dagoen etxebizitzan irisgarritasun unibertsala lortzeko ematen dena, mugikortasun mugak konpentsatu edo bere arretan laguntzeko.\nAipatu Foru Dekretuko 3. eranskinean aurreikusten den ahalmen ekonomikoaren baremoa aplikatuko da. Baremo hori familia unitatearen diru-sarrerei aplikatuko zaie. Bestalde, diru-laguntza gehienez 3.000 eurokoa izango da kasu guztietan, eta jaso ahal izateko baldintza izango da aldez aurretik etxebizitzan egingo den orientazioan ezarritako eskakizunak betetzea.\nZein egoitza daude nire eskualdean?\nZure eskualdeko egoitzak ikus ditzakezu ondoren adierazten den helbidean: http://www.behagi.eus/es/recursos/ Zentroen direktoriora eramango zaitu “eskualdea” (zure eskualdea), “zentro mota” (egoitza zentroak) eta “Kolektiboa” (adineko pertsonak) klikatuz, zentroak non dauden ikusiko duzu mapan.\nZentro bakoitzaren markatzaileetan sartuz gero, izena ikus dezakezu, eta izenaren gainean klikatuz oinarrizko datuetara sartu zaitezke (helbidea, telefonoa, helbide elektronikoa, plaza kopurua…). Gainera, “mapa ikusi” hautatuz, zure eskualdeko egoitza ikusi dezakezu, kale mailarainoko ikuspegitik.\nZein izapide bete behar dira desgaitasunaren balorazioa egiteko?\nLehendabiziko pausoa da telefonoz deitzea zure udalerriko oinarrizko gizarte zerbitzuetara, hitzordua eskatu eta ondoren eskaera egin ahal izateko.\nHitzartutako elkarrizketa horretan, behin gizarte eta osasun egoera aztertuta, erabiltzaileak balorazioa eskatuko du oinarrizko gizarte zerbitzuetan, horretarako prestatutako eredua baliatuz.\nOinarrizko gizarte zerbitzuek Gipuzkoako Foru Aldundiko Gizarte Politikako Departamentuko Balorazio Atalera bidaliko dute eskaera eta gainontzeko informazioa, eta une horretatik aurrera Atal hori arduratuko da balorazioarekin jarraitzeaz.\nEskaera izapidetu ondoren, 15-20 eguneko epean Balorazio Atalaren jakinarazpen bat jasoko du erabiltzaileak, telefonoz edo idatziz, eta bertan esango zaio zein leku, egun eta ordutan izango den bisita.\nTeknikarien bisita erabiltzailearen etxean bertan egingo da mendekotasunaren balorazioa bada, eta adieraziko zaion balorazio zentroan, berriz, desgaitasunaren balorazioa bada. Ondoren, zehaztu gabe dagoen epean, balorazioaren emaitza jasoko du, baremoetan ezarritako irizpideei jarraituz.\nGipuzkoako Foru Aldundiko Gizarte Politikako Departamentuaren ebazpena jaso ondoren, emaitzarekin ados ez badago, erabiltzaileak hilabeteko epea izango du aipatutako ebazpenaren aurka jotzeko. Errekurtso horretan desadostasunaren arrazoiak zehaztu beharko dira.\nNolanahi ere, emaitza jakinarazi ondoren (eta ados badago), gomendagarria da erabiltzaileak berriro hitzordua eskatzea bere udalerriko oinarrizko gizarte zerbitzuetan. Oraingoan, hitzorduaren helburua izango da jarduketa plana zehaztea, balorazioaren emaitzaren arabera jaso ahal izango dituen zerbitzuak eta prestazioak zein diren zehazteko.\nNon eska dezaket desgaitasuna egiaztatzen duen txartela?\nGipuzkoako Lurralde Historikoan bizi diren eta % 33 edo gehiagoko desgaitasuna duten pertsonak izango dira onuradunak Desgaitasunaren txartela pertsonala eta besterenezina da, titularraren desgaitasun gradua egiaztatzen baitu.\nOndorioak izan ditzan, desgaitasunaren txartela beti aurkeztu beharko da dagokion identifikazio dokumentuarekin batera. D.N.I. o N.I.E.\nEgokitzat jotzen badute, erakunde edo entitateek desgaitasunaren gradua onartzen duen ebazpena eskatu dezakete.\nOnartutako desgaitasun gradua ebazpen administratiboaren edo judizialaren bidez aldatu eta % 33tik behera uzten bada, onuradunak itzuli egin beharko du txartela, eskatzen zaionetik 10 eguneko epean. Itzultzen ez badu, ofizioz indargabetuko da.\nOnartutako desgaitasun gradua ebazpen administratiboaren edo judizialaren ondorioz aldatu eta % 33tik gora igotzen bada, automatikoki egingo zaio desgaitasunaren txartela; bestela, onuradunak ebazpena irmoa denetik 10 eguneko epean eskatu dezake.\nTxartela lapurtu edo galduz gero, edo ez badu jaso nahiz eta jasotzeko eskubidea izan. onuradunak edo bere legezko ordezkariak txartel bat egiteko eskatu dezakete Gipuzkoako Foru Aldundiko Gizarte Politikako Departamentuan.\nTxartela eskatzen bada lapurtu egin diotelako, dagokion salaketa aurkeztu beharko da.\nKasu orotan, Gizarte Politikako Departamentuak ofizioz indargabetuko du galdutako edo lapurtutako txartela.\nDesgaitasun txartelaren indarraldia desgaitasunaren gradua onartzen duen ebazpenean adierazitakoa izango da. Iraupena zehaztugabea izan dezake, edo data zehatza izan dezake, balorazioan ezarritako behin-behinekotasunaren arabera.\nHarrera Familiei buruz informazio gehiago


kritiken hemeroteka » Demokrazia berdin Justizia?\nDemokrazia berdin Justizia? Saioa Ruiz Gonzalez / Argia, 2010-09-19\nAriel Dorfman (Buenos Aires, 1942) kultura herrikoiari buruz idatzitako saiakeren zerrenda luzeagatik nabarmendu da. Baina pentsatzekoa da, eskaini zaion idazle kategoria ez dela soilik saiakeraren esparrura mugatzen, bere bibliografiari erreparatzen badiogu poesia, eleberriak edota antzezlanak ere topatzen baititugu. Bere lanek, gertaera historikoen gordailu, idazle eta aktibista bilakatzen dute, giza eskubideen aldarrikatzaile. Txiletar nazionalitatea lortuta, Salvador Allenderen gobernuaren aldeko ekintzetan parte hartu zuen, baina Pinocheten estatu-kolpeaz geroztik, Frantziara alde egin behar izan zuen lehenik eta AEBetara ondoren.\nFito Rodriguezek itzuli, eta Txalapartak argitaratu duen Herioa eta dontzeila (La muerte y la doncella, 1992) antzezlana, Txileko demokraziarako trantsizio garaian idatzi zuen. Lan honek, diktadurak iraun bitartean, faxistek hil eta torturatu zituzten milaka pertsonaren kasuak berrikusteko garaia markatzen du. Bizirik dirautenen lekukotasunak lagun, erailketetan parte hartu zutenen izenak argitaratzeko, eta epaituak izateko, prozesua abian jarri duen demokrazia sistema baten hastapenetan kokatzen gaitu. Ulertzekoa da, diktadura batetik atera berri den herrialde batean, hura aurrera eraman zutenekiko gorrotoa lege bilakatu izana. Eta gizaki garen heinean, eskubide berdintasuna badugun arren, nola esan torturaren biktima izan den bati, bere torturatzaileak defentsarako eskubidea daukala? Ba al da, kasu horretan, eskubide berdintasunaren printzipioa aplikatzerik? Justizia eta demokrazia bat al datoz?\nPertsonaien arteko gatazka manikeistak, gertaera historiko bat kontatzeaz gainera, haren gaineko ikuspegi, sentimendu eta bizipen desberdinak islatzeko balio du. Paulina, emakume torturatua, gorrotoak eta inpotentziak jota, bere ustezko torturatzaileetako bat bahitu du bere kabuz epaitzeko asmoz. Hala ere, hura salatzeko, ez dauka haren ahotsa, usaina eta azalaren frogaz gain beste ezer. Gerardo, bere senarra, sistema legegilearen bozeramaile, ez dago ados Paulinak hartu dituen neurriekin, eta frogen objektibotasun falta leporatuko dio.\nGertatu zena epaitzeko prozesu horretan, egia lausoturik ageri da. Pertsonaiak, antzinate klasikotik datozkigun kontzeptu antagonikoen talka mahai gaineratzeko balio duten sinbolo bihurtu dira; lege naturala eta lege juridikoa, pasioen mundua eta mundu arrazionala. Zein da zuzenagoa? Greziarrek, jada, antzerkiaren bitartez, demokrazia sistema eta horren ondorioen inguruko hausnarketan aritu ziren. Dorfmanen lanak, oraindik ere, justizia demokratikoaz galdezka jarraitu behar dugula salatzen du.


Apirileko Zuzeu Gaztea Saria, azken txanpan • ZUZEU\nEuskaraz idatzi nahi duen gaztea xaxatzeko asmoz sortu da Zuzeu Gaztea Saria, 2016ko urtarriletik hilero-hilero 30 urte azpikoek argitaratutako sarrera onenarentzako 150 euroko diru poltsa duena; Azkue Fundazioaren laguntzarekin ematen dena.\nApirilari dagokionez, eta hilabetea finitzeko gutxi falta denean, parte hartze pobre samarra izan da momentuz. Gogoratu, epaimahaiak horrela erabaki eta hilabete honetan sariturik ez balego, apirileko diru poltsa maiatzekoari gehitu eta datorren hilabetean 300 eurokoa litzatekeela saria. Baina oraindik garaiz zabiltza, gazte; aste bete duzu sarrera txukun bat idatzi eta 150 euroak poltsikoratzeko.\nLehiaketan parte hartzen duen gazteak izen-abizenez argitaratu beharko du artikulua, argazki eta guzti. (Baldintzak HEMEN).\nEpai-mahaiak kontutan hartuko ditu\nZuzeuko Gaztea sariak azken hiru hilabetetan argitaratu dituen artikulu guztiak irakurgai dituzue hemen. Urtarrilean Katalin Antxiaren “Kirol arroparekin bueltaka”, otsailean Alazne Sainz Gil de Paulesen “Feminaziak sutan” eta martxoan Jon Intxaurragaren “Museoan mozkor” izan dira orain arteko sarituak.\nApirilean beste 150 euro ditugu zeuretzako, gazte. Hartu parte!\nAzkue Fundazioa, gazteak, lehiaketa, Zuzeu Gaztea Saria


Alonso Ertzilla - Wikipedia, entziklopedia askea.\nMadril, 1533ko abuztuaren 7a\nMadril, 1594ko azaroaren 29a (61 urte)\nesploratzailea, poeta eta idazlea\nAlonso Ertzilla Zuñiga (Madril, 1533ko abuztuak 7 - Ocaña, 1594ko azaroak 29) espainiar poeta izan zen, euskal jatorrikoa. Haren lanik ezagunena La Araucana poema epikoa da.\nGurasoak, Orti Gartzia Ertzillako eta Leonor Zuñiga, Bermeokoak zituen. Filipe II.a Espainiakoaren zerbitzari izan zen, eta haren laguntzaile joan zen Ingalaterrara eta Flandriara egin zituen bidaietan. Bohemiako erregeen zerbitzuan jarri zen ondoren. 1555-1563 urteetan Txileko konkistan parte hartu zuen. Handik itzultzean, María de Bazán emakume aberatsarekin ezkondu zen.\nTxileko konkista gai hartuta, La Araucana poema epiko ospetsua ondu zuen, hiru zatitan, 1569tik 1589ra bitarteko urteetan. Araukaniarrak eta beren buruzagi Kaupolikan, konkistatzaileen kontra adore handia erakutsi zutenak, dira poema horretako benetako protagonista, obra Filipe II.a erregeari eskainia bada ere.\nMonumentuak eta kalea[aldatu | aldatu iturburu kodea]\nOmenezko bustoa bere abizena daraman Bilboko kalean\nOmenezko bustoa Bermeon\nWikimedia Commonsen badira fitxategi gehiago, gai hau dutenak: Alonso Ertzilla\nMultimedia: Alonso de Ercilla y Zúñiga\nBNF: 12175956c (data)\nOpen Library: OL122953A\nOrriaren azken aldaketa: 7 martxoa 2021, 23:33.


Kika Supersorgina Liliputen | KNISTER, Mari Eli Ituarte Zarragoikoetxea - LibreriadelaU\nKikaren ikasgelan liburu superzirraragarria irakurtzen ari dira: " Gulliverren bidaiak " . Kikari protagonista Liliput herrira doan pasartea gustatzen zaio bereziki. Jende nimiñoa bizi den herrialdera doana, zehazki. Kikak gustura jarraituko lituzke Gulliverren pausoak, baina... nola? Arazotxo bat du: Nola bidaiatuko du Liliputeraino herrialde hori liburu baten orrialdeetan baino existitzen ez bada?\nErronka berri bat Kika Supersorginarentzat!\nKNISTER, Mari Eli Ituarte Zarragoikoetxea


Azaroaren 9ra arte egongo da ikusgai udaletxean Ibarrako hiri berrikuntzako plana - Aramaio - Goiena.eus\nAzaroaren 9ra arte egongo da ikusgai udaletxean Ibarrako hiri berrikuntzako plana\nArantzazu Ezkibel Galdos 2020-10-17 08:00\nIbarrako hiri berrikuntzako plan bereziari hasierako onarpena emanda, herritarrendako ikusgai dago plana azaroaren 9ra arte.\nUdalaren azkeneko osoko bilkuran, Ibarrako hiri berrikuntzako plan bereziari hasierako onarpena eman zitzaion. Hala, dagoeneko argitaratu dute Arabako aldizkarian, eta, hori horrela, udaletxean ikusgai dago plana.\nAzaroaren 9ra arte egongo dira ikusgai Ibarrako hiri berrikuntzako plan bereziaren nondik norakoak udaletxean. Udaletxeko bulego ordutegian joan beharko da plana ikustera eta alegazioak egitera. Goizez 09:00etatik 14:00etara eta eguazten arratsaldeetan 16:30etik 18:30era bitartean.\nKontsulta daitezkeen hainbat dokumentu jarri dituzte ikusgai herritarren eskura –Aramaio.eus atarian ere kontsulta daitezke–: Ibarrako birgaitzerako plana-memoria, planoak, hizkuntza inpaktuaren ebaluazioa, generoaren araberako ebaluazioa eta arau partikularra.


Ipar Ameriketara etorritakoan (eta areago Euskal Herritik etortzean), herrialde honen tamainak harritzen du bereziki. Dena da handia hemen, handiegia gure ustez: distantziak, hirien jende-kopurua, hotzaren hotza neguan, beroaren beroa udan, dena eskerga, dena handiegi. Herrialde hau erraldoi-herri bat balitz bezala. Eta, jakina, hiria eta herrialdea handiegi bazaizkigu, geure burua txikiegi agertzen zaigu ezinbestean. Baina hau, gainera, maila guztietan gertatzen da; eta, beraz, ezer ez izatearen kutsu hori, barne-erraietaraino sartzen.\nTrena, esate baterako, gainbehera doa hemen erabat. Postaletan, esate baterako, gure artean gurdien eta leren fotoak ager daitezkeen bezala agertzen dira; edo, zehazkiago, haurtzaroan ezagutu genituen tranbia famatu haien fotoak bezala. Trenak badaude, jakina; dotoreak gainera, bi pisukoak, benetako talaia itxurakoak beren gainaldean. Baina jendeak ez ditu ia erabiltzen; berehala gertatzen baitira 10 orduko bidaiak, 20koak, 40koak, are 60 orduko bidaiak ere! Nork pasako ditu egun osoak tren beretik irten gabe? Ezin! Hemendik, esate baterako, San Diegora joan daiteke trenez, Mexikoko mugan; edota, iparralderantz, San Frantziskoraino agian. Hortik aurrera, ezin; distantzia horiek egun berean trenez egiterik ez baitago. Trenak, horrela, zahar kutsu harrigarria hartu du; eta Los Angelesko geltokia ez da, itxuraz eta mamiz, Donostiakoa baino inportanteago. Zinez.\nJendeak hegazkina hartzen du: edozertarako, edonorako, hegazkina hartu behar. Kilometroak hor daude, ordea; eta hegazkinez, arauera merkea izanik ere, bidaiek garesti jotzen dute. Mugitzea, beraz, Europan baino areago, klase-arazo bihurtu da: dirua dutenak mugitzen dira.\nKotxeak ugari dira, dudarik gabe; eta gasolina merke dago, horko prezioaren erdian edo. Baina trena jo duen gaitz horrek kotxea ere jotzen du distantzia luzeetarako: nola egin berebilez 2.000, 4.000 edo 6.000 kilometro. Hemen abiaduraren muga (orduko 55 milia) oso hertsiki errespetarazten denez gero, bi mila kilometro egiteko 30 edo 35 ordu kontatu behar dira. Eta ahal dutenek hegazkinera jotzen dute. Berebilak, estatu mailan balio du, ez Federazioaren mailan. Donostiatik Bruselara hiru aldiz (joan-etorria, jakina) egitea da Los Angelestik New Yorkera joatea (joatea, alegia, itzulera gabe).\nAparkatzeko arazoa, dena dela, ez da txantxetakoa. New Yorken erdian, esate baterako, 3,07 dolar balio du zenbait lekutan ordu erdi bakar batez aparkatzeak (600 pezeta orduko). Eta garabiak harrapatuz gero, akabo. Zubi asko eta hiri-autobide asko ordaindu beharrak dira. Kotxeak, hitz batez, garesti jotzen du hirien erdian.\nLos Angelesen, ordea, kotxerik gabe nekez bizi daiteke. Zazpi milioi biztanle dituen hiri honek metrorik ez du; eta tranbia edo trenik ere ez; kostaldetik dabilenak ez du hiria gurutzatzen; eta Santa Monica bulebarrean behera doan burdinbideak aspaldi honetan ez du bere gainean bagoirik jasan.\nAlde horretatik, eta askotan, askoz ere normalago zaigu New York, askoz ere “europarrago”, Kaliforniako hiriburua baino.\nLos Angelesen, esate baterako, etxebizitza gutxi dago, oso gutxi. Gehien-gehienak hemen etxetxo partikularretan bizi dira. Ondorioa, beraz, aise uler daiteke: munduko hiririk zabalena Los Angeles da. Vermont edo Western etorbideek 42 kilometro dituzte, zuzen-zuzenean. Beste hainbeste ditu, bihurguneka bada ere, Sunset Boulevard famatuak. Nire etxetik Santa Monica hondartzara 22 km daude. Griffith Behatokitik (Hollywooden erdian, halere) itsasora, kaira beraz, 52 km daude, zuzenean. Baina Malibu dotoretik, euskaldunen txokoa omen den Chinora, 100 km daude; eta hondartzatik hondartzara Newportetik Malibura joanez gero, 110 km behar dira kontatu.\nKalez kale, eta argi gorrien aurrean geldituz, hiri horretan barrena ibiltzerik ez zegoela erreparatu zuten. Eta horregatik, hiri barruan batetik bestera ibiltzeko, autobideak daude, pilo bat, kale normalen azpitik hona eta hara.\nEta kotxerik ez dutenak? Errespeturik ez. Bankuan kontua irekitzeko, adibidez, driver license-a, eskatu zidaten niri (ez pasaportea!); eta kotxerik ez dudanez gero, lanak izan nituen banku-kontua irekitzeko. Hemen “pertsona normalak” kotxea du, eta “gida-baimena” ere bai, hortaz. Gainerakoak? Vade retro!\nAutobusetan, horretara, beltzak eta “latinoak” ikusten dira; autobusetan espainiera da hizkuntza nagusia. Aise! Letreroak eta iragarpenak ere gaztelaniaz maizago autobusetan, ingelesez baino. Nork ez du oraindik “diglosia” hitza entzun? Beste batean mintzatuko natzaizue honetaz, dena dela.\nHemen, beraz, driver license hori ez duena, susmagarri gertatzen da; “nor ote da mokolo hau, oraindik ere kotxerik gabea? Kontuz!”...\nKutsadura, horretara, handia da; eta kaleek, oso maiz, garaje-kiratsa dute, azkar, sarkor, azkura eman arterainokoa. Zortzi eta hamar zerrenda dituzten barne-autobideak, kokatu egiten dira maiz goizaldean eta arratsaldean, milaka kotxeak ezin bideratuz.\nTxirotasuna, beraz, inon ez da Los Angelesen baino nabarmenago eta zapaltzaileago gertatzen. Ezta kontrasteak ere. Hemen jende asko baitago lanik gabe, beltzen eta latinoen artean batez ere.\nPrentsak gutxitan azaltzen ditu problemak hemen, jakina. Hala ere zenbait aldiz ezkutatu ezinak dira diru-desberdintasunak; eta lehengoan, horretara, saminki salatzen zuen bertako Times egunkariak, Reagan Gizarte Segurantza eta Irakaskuntza frenatzen ari den momentu honetantxe, eskandalu-iturri gertatzen dela Nancy (haren emazteak) azpil-joko bat erostean 200.000 dolar gastatzea (hogei milioi pezeta, beraz). Reaganen ranch pertsonala, bestalde, hemendik “iparraldera”, berrehun milioi pezetatan erosi zuen berriki...\nPrentsa horren tamaina, bestalde, txundigarria da (nahiz Europa osoaz oso lerro gutxi ekarri, Poloniaz edo ez izatekotan). Bai hemengo Times-ek, bai New Yorkekoak, igandero-igandero, 480 orrialdeko alea ateratzen dute. 480 orrialde handi, koloretan ere bai batzuk. Eta galdera hauxe da: Zer idatz daiteke 480 orrialde betetzeko? Zenbat balio?\nErantzuna erraza da. Prezioaz, merke; 15 duro bakarrik. Mamiaz, berriz, hona hemen, laburtuz amerikarrek aurkitzen dutena. Berriak, orrialdeen goiko xerrenda xume batez, bakarrik. Zinema-teatroa: 104 orrialde. Telebista: 32 orrialde. Etxe eta lurralde salmenta: 46 orrialde. Liburuen berri: 12 orrialde. Businnes: 24 orrialde. Iragarpen merkeak, letra txiki-txikitan: 126 orrialde. Bidaiak: 20 orrialde. Eta abar. Iragarpenak nagusi, hitz batez; eta hauen jartzaileak, noski, saltzaileak. Ez dut besterik erantsiko.\nEz dakit xehetasun hauen bidez hemengo kutsua hartzen ote den. Baietz espero dut.\nErants horri orain autobusetan Jaungoikoari buruz maiz entzuten diren predikuak; erants horri inork ere ezagutzen ez dituzten elizek eta sektek, edozein kaletan erakusten dituzten church dotoreak; erants horri katagorriak parkeotan, eta pelikanoak hondartzan; erants horri eskuzko irrati hiper-dotoreen zalaparta gorgarria (hondartzetan eta autobusetan, patioetan eta parkeetan); erants horri kaleen ikuskari harrigarria: ilundu orduko, erabat hustu direlarik; erants horri ilea mozteak mila pezeta balio dituela... eta, agian, hau zer den sumatzen hasiak zarete. Ez da guretzat egina, ene ustez; niretzat behintzat ez.\nZinez: hemengo zeru urdina galduagatik ere, nahiago nuke bihar xirimiriaren bustiduran Kontxatik edo Baztandik bueltatxo bat eman. Erraldoikeria hau gaitzi zait, benetan.\nZuri ez, agian?


Waltari eta Lanbert dira udako azken torneo handiko faboritoak - GARA\nWaltari eta Lanbert dira udako azken torneo handiko faboritoak\nWaltari eta Lanbert dira udako azken torneo handia irabazteko faborito nagusiak. Beraiek eskuratu dituzte aurten Binakako Txapelketa eta Masterra, binaka jokatzen diren bi lehiaketarik garrantzitsuenak, eta, orain, denboraldia Saran irabaziz amaitu nahi dute.\nGaur hasi eta etzi arratsaldean amaituko da Sarako Torneoa, bertako jaien barruan antolatzen den lehiaketa. Bertan, egungo pilotaririk onenetakoak arituko dira. Gaur bi finalerdiak jokatuko dira, 17.00etan hasiko den jaialdian. Bihar atseden hartu ostean, etzi emango zaio amaiera txapelketari finalarekin.\nGaurko lehen finalerdian, Larretxea eta Ezkurra II.ak Ibarrolaren eta Kurutxariren aurka neurtuko dituzte indarrak. Dirua Larretxearen eta Ezkurraren alde aterako da. Zuraideko aurrelariak urte hasierako arazoak bazterrean utzi ditu jada, eta, hala, uda oso ona burutzen ari da. Saran baieztatu nahi du orain arte emandako guztia. Atzean, Paxkal Ezkurrak ere bere jokoa asko hobetu du, eta bide horretan jarraitu nahi du Superprestigiora garaipenaren bila joan ahal izateko. Aurkariak, berriz, Ibarrola eta Kurutxari, ez dira beren boladarik onenean. Udaberrian askoz ere freskoago egon ziren, eta zaleek ez dizkiete finalera heltzeko aukera handiegirik ematen.\nBigarren finalerdian, Waltari eta Lanbert Alfaroren eta Etxetoren aurka neurtuko dira. Waltari tartean bada, beti izaten da faborito. Kubakoak, gainera, gibelean aurtengo bi lehiaketa garrantzitsuetan izan duen laguna izango du. Sarako trinketa zahar horietakoa da, eta hori amerikarrarentzat oztopo izan daiteke, jadanik horrelako trinketetan ere ez dela gaizki moldatzen erakutsi badu ere. Hala ere, kontuan izan beharko du Etxeto, atzelaririk onena, izango duela aurrean.\nBi finalerdietako irabazleek elkarren aurka jokatuko dute final handia. Etzi arratsaldean jokatuko da, 18.30etik aurrera.


"Umoreak gauzak probokatzen dituenean hartzen du bere benetako zentzua" - Diario de Noticias de Navarra\naitziber garmendia eta jon plazaola\n"Umoreak gauzak probokatzen dituenean hartzen du bere benetako zentzua"\n'Barre Librea' programa aurkezten eta sortzen dihardute Plazaolak eta Garmendiak. Maiatzaren 15ean estreinatu zuten umore saioa ETB1en, eta zazpi programa izango ditu lehen denboraldiak. Ostiralero emititzen dute, 22:30ean\nuxue gutierrez 13.06.2020 | 12:00\nEsketxak, bakarrizketak zein inprobisazioa egiten dituzte Garmendiak eta Plazaolak ETB1eko saioan . ruben plaza\nEsketxak, bakarrizketak zein inprobisazioa egiten dituzte Garmendiak eta Plazaolak ETB1eko saioan\nHasi eta buka. Telebista programa baten prozesu osoan murgildu dira Aitziber Garmendia (Zaldibia, Gipuzkoa, 1982) eta Jon Plazaola (Urretxu, Gipuzkoa, 1982). Ikusitakoaren, ikasitakoaren eta lan pilaketaren arteko orekan ari dira bidea egiten Barre Librea umore saioan. Barrenak mugitzeko asmotan, eta umorea oinarri hartuta ondu dute programa. Getari Etxegarai eta Kepa Errastiren batera osatzen dute lauko lan talde kreatiboa, eta astero hiru aurpegi ezagun gonbidatzen dituzte umoregile lanetan aritzera. Esketxak, bakarrizketak eta inprobisazioa dira nagusi, denak ala denak ikus entzuleen algara pizteko asmoz sortuak; algara zirikatzailea, zehazki.\nMaiatzaren 15ean estreinatu zen 'Barre Librea', hiru programako ibilbidetxoa egin duzue eta harrera oso ona izan duela esan daiteke, ezta? Zelan jaso duzue harrera hau?\n- Aitziber Garmendia: Beti esaten dugu sare sozialei kasu egin behar zaiela bere neurri justuan. Egia da harrera ona denean, beti ilusio gehiago egiten dizula. Jonek eta biok askotan komentatzen dugu: ona ere ez da hain ona, eta txarra ere ez da hain txarra. Beti laguntzen du sare sozialetako babes horrek, baina, saiatu behar dugu horretatik atera eta gure lanarekin uneoro kritikoak izaten. Niretzat hori da lan egiteko modurik onena, ez erlaxatzea, horrek eramaten zaitu zerbait berria eta hobea asmatzera.\n- Jon Plazaola: Egunero zalantzan jartzen dugu estruktura, egunero saiatzen gara zerbait aldatzen edo zerbait gehitzen. Nahi ditugu gure ikusleak neurtu, ikusi zer den gustatzen zaiena, zer eskainita erreakzionatzen duten eta gu geu ere gure lanarekin kritikoak garen lehenengoak gara. Bai Aitziberrek eta baita nik ere gaixotasun positibo hori daukagu: gure buruarekin oso zorrotzak gara, eta gustatzen zaigu dena bere tokian egotea. Gainera, askotan egindakoarekin segituan aspertzen gara. Gauza bat egiten dugu, pozik geratzen gara momentuan, baina hurrengo egunean dagoeneko zaharkitu zaigu eta nahi dugu beste pausotxo bat haratago eman. Bide motza daukagu lehen denboraldi honetan, zazpi kapitulu egingo ditugu, baina bide honetatik jarraituko dugu.\nBide motza, baina bizia. Izan ere, programan funtzio asko eta oso ezberdinak betetzen dituzue: lan talde kreatiboko kide, aurkezle, esketxetako pertsonaiak, bakarrizketak€Nola kudeatu hainbeste zeregin?\n- A.G.: Orain arte nahiko ondo kudeatu dugu, baina momentu askotan egoerak gainditu egin gaitu. Denean egon behar gara. Ez da bakarrik aurpegia jartzea, da atzeko hitzak ere jartzea eta puzzlea ondo egiteko pieza guztiak ondo biltzea. Programa ostiraletan grabatzen dugu eta Jonek eta nik bakarrizketa egiten dugu askotan ostegunean, eta hori dena ikasi behar da eta barneratu behar da hurrengo egunean defendatzeko. Azkeneko momentura arte egoten gara.\nZuei ere, gutxi asko, pandemiak planak aldatu dizkizue eta horren ondorio da 'Barre Librea' ere nolabait. Non beharko zenukete?\n- A.G.: Losers antzerki obrarekin biran, batera. Alde horretatik batera lanean jarraitu dugu, beste formatu batean.\n- J.P.: Bai. Ni martxoan harrapatu ninduen honek Madrilen antzezlan batekin eta haren azkeneko bederatzi funtzioak galdu genituen. Hemen harrapatu gaitu azkenean, eta badauka horrek kutsu erromantiko bat. Garai honetan, pandemiaren garaian eta hain neurri zorrotzak hartu behar diren garai baten bueltatu gara programa berri batekin.\nMomentu zail baten eta baldintza konplikatuetan jaio da saioa, baina, aukera bat ere bada, ezta? Hutsetik sortzearen abantaila€\n- J.P.: Guretzako tresna bat da gure iritzia emateko. Ulertu dugu biok guk eraman behar dugula programaren editoriala, edo programaren nortasuna guk azaldu behar dugula bakarrizketa eta esketxen bitartez. Bagabiltza gai sakonagoak jorratu nahian, beti ere umorea eta komediatik. Egi handiz eta umoretik eta komediatik; eta, pixka bat azidoa eta pikatzen duena baldin bada geroz eta hobeto. Umoreak gauzak probokatzen dituenean hartzen du bere benetako zentzua.\nUmore azidoa eta nahiko beltza egiten duela programak adierazi izan duzue. Mugarik jarri diozue? Edo jartzen diozue zuen buruari?\n- J.P.: Ez dauka mugarik; ez luke eduki beharko. Umoreak zerbait probokatzen duenean, eta umoreak pikatu egiten duenean benetan heldu dela da. Mezua nola heldu den edo nola transformatu duen jaso duen horrek, hori bakoitzarengan dago. Baldin badago gogoeta bat edo lan bat jaso duenak, hori nondik datorren ikusteko edo intentzioa zein den jakiteko, noski. Eta nik uste kontzientzia batzuk mugitzen ari garela. Aitziberrek esan zuen behin berak inoiz ez duela lortu inor mindu gabe umorea egitea eta hori horrela da hitzez hitz, baina egia da hori umorearekin doan gauza bat dela. Oso beharrezkoa da umorea edukitzearen aldarrikapena. Orokorrean, jendeak kendu egin behar du gainetik karga bat sozialki daukana eta gauzak lasaiago hartu. Hori argi dago.\n- A.G.: Umorerik ez edukitzea inteligentzia falta ere bada askotan, eta umorearekin gaizki erreakzionatzen dutenek normalean konplexu asko izaten dituzte eta horrek ere beste irakurketa bat dauka: "Begiratu al duzu zure burua lehenbizi?". Ikusi zerk mindu zaituen eta ikusi gero zure konplexuak edo zure beldurrak nondik doazen. Normalean ekuazio perfektu bat izaten da.\nUmorea egiteko molde libre horretan, baduzue irizpiderik bakarrizketak nondik nora sortu pentsatzeko?\n- A.G.: Oso 'anarkak' gara, normalean inpultsoen bidez funtzionatzen dugu. Bakarrizketa bat egin nuen jarrera matxisten kontra eta ez da ohiko komedia, baina beharra sentitzen nuen. Lanean entzun nuen komentario matxista batekin izugarri haserretu nintzen, eta momentu horretan erabaki nuen: datorren asteko bakarrizketa horren inguruan idatzi behar dut. Badakit ez dela hain komikoa, baina beharra neukan. Azkenean bakarrizketa bat egiteko aukera hori ere bada, mikrofono bat zuk nahi duzuna esateko, oso arma inportantea da. Sorrera beti puntu ezberdin batetik etortzen da, eta oso polita da.\n- J.P.: Aitziberren bakarrizketa horrek bereziki begi asko irekitzen ditu sorkuntzaren aurrean eta bakarrizketak egiteko moduen aurrean. Ez dago komedia modu bakar bat. Ni oraintxe ari naiz ikasten eta ikusten badaudela modu anitzak bakarrizketa bat egiteko.\nIzan ere, umorea ondo egitea, hau da, barrea eragitea ez da lan erraza.\n- A.G.: Ez, ez da eta gainera beti da gutxietsia dagoen formatu bat. Beti ulertzen da dramaren anai edo arreba txikia izango balitz bezala, bigarren mailako gauza hori. Baina, aldi beran, hipokresia handia dago. Gehien kontsumitzen dena umorea da eta jendeak askotan gehien eskatzen duena hori da. Oso zaila da jendeari barre eginaraztea. Umorea oso pertsonala da, drama igual unibertsalagoa da, eta horregatik da hain zaila jendeari barrea eragitea eta horretan asmatzea.\n- J.P.: Paradoxikoa da ikustea nola zinema aretoetan gehien eskatzen dena umorea dela; baina, gero sari gutxien eskuratzen dituena ere bada. Kondenatzen du umorea ere bai masena izatea, publiko zabalarena izatea. Jakintsuek eta kritikoek baloratzerakoan, asko gustatzen zaigun esklusiboak izatea eta proiektu bat zenbat eta arraroagoa izan eta zuk bakarrik ulertzen duzunean, hobe. Umoreak probokatzen du barrea bezalako gauza hain instintiboa, ia burlatzat hartzea. Ez zaigu gustatzen gure instintu hain baxuak hain modu errazean erakustea. Gaur egun gainera geroz eta zailagoa da umorea egitea. Oso suminduta gaudelako, eta hor dator beste paradoxa bat, giroa hain ilun baldin badago, zer hobeto ihesbide bat edukitzea baino, barnean daukagun txar guzti hori ateratzeko? Baina aldrebes gertatzen da. Erdi aroan bufoiak zeudenean erregea edo boterea zen bufoiak zentsuratzen zituena, orain ez da boterea bakarrik, baizik eta herria ari da bere bufoiak zentsuratzen. Oso tristea iruditzen zait.\nPrograman zuek, Getari Etxegaraik eta Kepa Errastik ez ezik, hiru gonbidatu izaten dituzue astero eta bakarrizketa egiten ere jartzen dituzue. Euskal aktoreen erakusleiho erraldoi baten asmoa ere badu programak?\n- A.G.: Bai, inportantea iruditzen zaigu erakusleiho bat edukitzea, eta garai honetan gehiago. Ez bakarrik bakarrizketa egitera etortzea, da aukera esateko hemen nago, aktorea naiz, talentu hau daukat eta herri honek behar duen puzzleko piezetako bat naiz.\n- J.P.: Gainera niri ilusio berezia egin ditu emakume asko etorri direlako. Komedia beti izan da falo handi bat, eta asko kostatzen zen emakume bakarrizketari bat aurkeztea jendearen aurrean, ze jendeak ez zuen berdin hartzen eta ematen zuen bakarrik mugatu zitezkeela "betiko" hiru gaietara, eta gainera beti gizonezkoen ikuspuntutik edo gizonezkoek ulertu zezaketen unibertso batetik hitz egiten. Hori absurdoa da guztiz, umorea ez da inoren monopolioa.\nBestetik, gonbidatuekin batera sortzen duzue giroa, publikoa zuek zarete. Elkar babesten eta laguntzen saiatzen zarete, elkarren txisteez barre egiten€\n- A.G.: Taldeterapia bat sortu dugu. Oso inportantea iruditzen zait nik besteen barrea eskertzen dudan bezala, nik ere bestea hor dagoenean barre egitea. Barre bat beti da buruko txiki bat bezala, buruak lasai atseden har dezan.\n- J.P. : Hasieran, eta bakarrizketak aipatu zizkigutenean, eta programaren haria bakarrizketak izan behar zutela niri iruditu zitzaidan erokeri bat. Bakarrizketak publiko gabe, kamera bati botata? Ez nion ezeri zentzua aurkitzen. Gero, paper baten gainean ikusi nuenean platoa nola banatuta joango zen esan nuen: "Ea zer sentitzen duen hor erdian jartzen denak". Egiten da oso giro intimoa eta sentitzen da babesa. Besteen begirada konplizeak jasotzen dituzu. Eta barreak. Askotan gainera barru barrutik ateratzen den barrea eta beste askotan laguntzeko barrea ere bai. Eta barre urduria. Ez da batere erraza hor egotea jakinda gero zu atera behar zarela, ez da batere erraza beste guztiaz abstraditzea.


Asimilazioa eta akomodazioa (Jean Piaget) – Gizapedia\nAsimilazioa eta akomodazioa Jean Piaget psikologoak (1896-1980) bere epistemologia genetikoan garatutako kontzeptuak dira. Zehazki, asimilazioa eta akomodazioa subjektuek, bereziki haurrek, euren eskema kognitiboak eratzeko baliatzen dituzten moldaerazko estrategiak dira. Asimilazioa gertatzen da haurra inguruneko informazioa bere eskema kognitiboarekin bateratzen duenean gertatzen da, disonantzia saihestuz eta beraz eskema aldatu gabe. Akomodazioan berriz, eskema kognitiboa jasotako informazioaren arabera aldatzen da, eskema berri bat sortuz. Adibidez, haur batentzat txakurrak lau hanketako animaliak badira, zaldi bat ikustean, txakur handia dela esango du, asimilazioaren estrategia baliatuz; aldiz, zaldia oso handia denean, zaldia ez da bere eskemetan sartuko, eta eskema berria sortuko du, lau hanketako animalia handiak zaldiak direla barneratuz. Piageten arabera, garapen kognitiboan bi estrategiak orekan egon behar dira, asimilazioa eta akomodazioa behar bezala koordinatuz.\nKontserbazioaren teoria (Jean Piaget)\nJean Piageten epistemologia genetikoan, kontserbazioa transformazio zenbait (adibidez, soka bat biribilduz) eginda objektu batzuen propietateak (sokaren luzera totala) aldatzen ez direla ulertzeko ahalmena da. Piageten arabera, kontzerbazioaren ulermena…


nagusitasun / nagusitxo\nnagusitu (orobat nausitu g.er.), nagusi, nagusitzen 1 da ad nagusi bihurtu edo gertatu; nagusitasuna hartu.\nDavidek Hadadezer menperatu zuen garaian, Damaskora jo zuen Rezonek eta Damaskoko eskualdeaz nagusitu zen. Elizen arteko biblia 1 Erg 11,24\nMadrilera aldatzea geroago etorriko duk; gure tropak Espainiaz nagusitu ahala. Txillardegi «Putzu» - 76. orr.\nOmriren aldeko jendea, ordea, Ginaten seme Tibniren aldekoari nagusitu zitzaion; Tibni hil egin zen eta Omri errege bihurtu. Elizen arteko biblia 1 Erg 16,22\nHalaxe nagusitu zitzaion David filistearrari, habaila eta harri batez. Elizen arteko biblia 1 Sm 17,50\nAramearrak nagusitzen bazaizkit, zatozkit laguntzera; amondarrak nagusitzen bazaizkizu, berriz, ni joango natzaizu laguntzera. - 1. orr.\nDavid inguruetako herriei nagusitu. - 1. orr.\nGudua izugarria izan zen; baina Judasenak nagusitu ziren Jainkoaren laguntzaz. Elizen arteko biblia 2 M 12,11\nEtsaia ezingo zaizu nagusitu; hark nire zerbitzuan lan egitea eragotzi nahi zizun. Askoren artean «Asisko Frantzizko, Asisko Klara» - 852. orr.\nHurrengo egunean, berriz, mairuekin borroka egin eta behin betiko nagusitu zitzaizkien. Martin Anso «Elezaharren bidetik» - 148. orr.\nGeroagoko ETAn nagusitu ziren ekintzaileek irribarrez har zitzaketen arazo filosofiko hauek. Joseba Zulaika «ETAren hautsa» - 129. orr.\nMutilaren hats sutsua nagusitu zitzaion orduan, eztarriraino nagusitu ere, eta Hamidak begiak kliskatu zituen. Patxi Zubizarreta «Mirarien kalezuloa» - Nagib Mahfuz - 141. orr.\nBart gauean Espainiako taldea hiru eta lau nagusitu zitzaion Jugoslaviakoari. Edorta Jimenez «Europako mugetan barrena» - 143. orr.\nEuskal-Herrian haatik, ELB da nagusitu, eta hori lehen aldikotz, % 51 bildurik, FNSEA-k % 45. Herria 2001-02-08\n2 (gauza abstraktuez) ik gailendu.\nHarik eta ingeles industria Europako mundu-ekonomian nagusitu zen arte. Koro Navarro «Ekonomiaren globalizazioa» - Jacques Adda - 40. orr.\nBaina hara, txundidura duk hire amaz nagusitu. Juan Garzia «Hamlet» - William Shakesperare - 152. orr.\nOrdu batzuk geroago, festa bukatu eta poz barbaroaren atzetik beti etortzen den tristezia barbaroa nagusitu zen salaz. Bernardo Atxaga «Groenlandiako lezioa» - 88. orr.\nHura ikusi orduko, beldurra nagusitu zen guztiengan, defendatzaileengan zein erasotzaileengan. Agustin Otsoa «Eraztunen Jauna III» - J.R.R. Tolkien - 121. orr.\nIsiltasuna nagusitu zen berriz kalean. Jon Muñoz «Loroaren teorema» - Denis Guedj - 64. orr.\nHorrelako giroa nagusitu da gure garai honetan. Jose Morales «Arima hilak» - Nikolai Gogol - 262. orr.\nJakin-mina nagusitu zitzaion, ordea, Ruche jaunari. Jon Muñoz «Loroaren teorema» - Denis Guedj - 376. orr.\nBaina bere baitan harrokeria berehala nagusitu zitzaion lotsari, eta haserre erantzun zuen: [...]. Martin Anso «Elezaharren bidetik» - 22. orr.\nBere nahia nagusitzea lortu zuen, eta bakarrik lo egitea. Patxi Zubizarreta «Mirarien kalezuloa» - Nagib Mahfuz - 274. orr.\nEredu heterosexuala nagusitu da gizartean. Berria - Gaiak 2004-11-19\nGure gizartean nagusitu den ideologiak, hau da, klase nagusiaren ideologiak ezartzen eta inposatzen ditu normala eta desbideratze sexuala zer den dioten irizpideak. Ilunpe berriz ere nagusituan, durundi egin zuen Bozgorailuren ahotsak. Luis Elberdin «Sexua noiznahi» - 167. orr.\n3 adinez nagusi egin, heldutasunera iritsi.\nEta orain haurrak nagusitu dira, laster ezkontzeko adinean izango dira, eta horrela zikloa osatuko dute, denok zoriontsu izan gaitezen. Luis Elberdin «Sexua noiznahi» - 78. orr.\nHaurrek, nagusitu ahala, hizkera bereziak sortzen dituzte euren jolasetan. Koldo Zuazo «Euskara batua» - 211. orr.\nHaur prodigioa nagusitu zenekoa. Berria - Kirola 2004-06-15\nFrantzia alderat etorriak diren gizonetarik gehienak, gizon heldu edo nagusituak dira. Jokin Urain «Errotarria» - 49. orr.\naise nagusitu (40); aise nagusitu zen (14); aise nagusitu zitzaion (5); aldearekin nagusitu (7); alderdia nagusitu (7); arazorik gabe nagusitu (5); baia nagusitu (6); baiezkoa nagusitu (13); baiezkoa nagusitu zen (4); beldurra nagusitu (4); berehala nagusitu (5); berriro nagusitu (8); berriz nagusitu (4)\nerabat nagusitu (22); erabat nagusitu ziren (6); eromena nagusitu (4); eroso nagusitu (8); erraz nagusitu (31); erraz nagusitu zen (14); errazago nagusitu (4); espainiarra nagusitu zen (4); esprintean nagusitu zen (5); estatubatuarra nagusitu zen (4); eza nagusitu (10); ezetza nagusitu (5); ezezkoa nagusitu (9); ezezkoa nagusitu da (4); frantziarra nagusitu (4); galerak nagusitu ziren (4); gaztea nagusitu (4); giroa nagusitu (6); giroa nagusitu da (5); gogoa nagusitu (4); goitik behera nagusitu (14); gosea nagusitu (4); hasieratik nagusitu (4); hauteskundeetan nagusitu (4); hirukoa nagusitu (4)\nipar uribe nagusitu (4); iritzia nagusitu (4); isiltasuna nagusitu (39); isiltasuna nagusitu zen (28); italiarra nagusitu (4); nafarrak nagusitu ziren (4)\nnagusitu arren (6); nagusitu den eredu (8); nagusitu zen berriro (4); nagusitu zen esprintean (7)\nnahiko erraz nagusitu (4); nazabal nagusitu (5); oihuak nagusitu ziren (4); ongi nagusitu (6); partidetan nagusitu (4); poza nagusitu (4); proban nagusitu (4); sentimendua nagusitu (4); taldea nagusitu (12); taldea nagusitu zen (8); uribe nagusitu (4); zabaldu eta nagusitu (4)\nnagusituz gero (7); nagusituz joan (4)\netsipena nagusitzen (4); joera nagusitzen (4)


"Orain arte egin dugun lanarekin gustura gaude" - Oñati - Goiena.eus\n"Orain arte egin dugun lanarekin gustura gaude"\nMireia Bikuña 2009-03-12 10:56\nGanbara Gaztekoak ETBko 'Oh happy day' saioko azken txanpan sartu dira Donostiarekin, Bermeorekin, Trapagaranekin eta Errenteriarekin. Zapatuan, 'La fabrica de chocolates' pelikulako 'Wonkabite' abestuko dute. "Lehiaketarako aurkeztu genuen kantuetako bat da", esan digu. Abesbatza bakoitzak zehaztuta ditu abestu beharreko kantuen izenak: batzuk epaimahaiak jarritakoak dira eta beste batzuk taldeak aukeratutakoak.\nAzken txanpan sartu dira. Finala apirilaren 25ean egingo dute zuzenean, eta ordura arte saioaren dinamika aldatu egin dutela esan digu Ganbara Gazteko zuzendari Aitor Biainek: "Biharko saioan bi kantu abestuko ditugu, bat lehiaketarako eta bestea Grease musikaleko pot-pourria. Epaimahaiko kideek bi talde izendatuko dituzte, eta ez hiru orain arte moduan". Hurrengo zapatuan lau talde geratuko dira eta hiru saio berezi egingo dituzte: "Finalerdi berezia egingo dute. Hiru saio egingo dituzte, eta abesbatza bakoitzak kantu bat baino gehiago abestuko ditu. Hiru saio horietan ez dituzte izendapenik egingo, baina hirugarrenean abesbatza bat kanporatuko dute. Hiru talde onenak finalera pasako dira", esan digu Biainek.\nFinalean bi sari banatuko dituzte: alde batetik, epaimahaiak aukeratutako irabazleak 6.000 euro jasoko ditu; eta beste alde batetik, ikusleen saria banatuko dute. "Lehiaketan parte hartu dugun talde guztiok dugu ikusleen saria eskuratzeko aukera".\nFinalean egoteko aukerei buruz galdetu diogu Aitor Biaini: "Egia esan, nahiko zaila da. Gu oso konforme gaude orain arte egindako lanarekin. Bost abesbatza onenen artean gaude eta esperientzia hartzeko aukera polita izan dugu". Dena den, esan digu nekatuta daudela dagoeneko. "Domekatan egiten dugu entsegu nagusia, eta eguaztenetan azken ukituak egiten dizkiogu kantuari. Egubakoitzetan 16:00etan irteten gara Miramonera, eta 02:00etan heltzen gara etxera", dio Biainek.\nFinalean egon daitekeen hautagai bat aurreratu digu: "Donostia finalean egongo da".\nIñigo Arbiza, Miren Fernandez eta Unai Zabaleta dira Oh happy day saioko epaimahaiko kideak, eta eurak dira abesbatzen lana baloratzen dutenak: "Batzutan hitz gogorrak esan dizkigute, adibidez, aurreko asteko saioan. Baina, errespetu handiz entzun eta onena ateratzen ahalegintzen gara. Dena den, epaimahaiaren aurrean kritikak entzuten gaudenean ez da erraza aurpegi ona ipintzea". Oñatiko abesbatza behin izendatu dute, eta taldeak ondo erantzun zuela esan digu zuzendariak: "Izendatuta urduriago abestu genuen, baina maila ona eman genuen".


Urte berriarekin batera kirola eta euskara, biak aldi berean! – Egizu elkartea\nUrte berriarekin batera kirola eta euskara, biak aldi berean!\nEGIZUko Berbalagun talde batean asteazkenetan, ordubetez, Getxoko Fadurako pistetan launaka batzen gara padelera jokatzeko. Talde bakarra gara eta gehiago sortzeko asmoa daukagu, jende berria ezagutzeko eta gure euskara hobetzeko. Euskaldun berria edo euskaldun zaharra bazara berdin du eta ez kezkatu kirol honetan hasiberria baldin bazara, denontzako lekua dago eta!\ngarazi2014-01-29T16:07:43+01:002014-01-29|agenda, egizu, kirola, kirola euskaraz|0 Comments


Zentsuraren ondorio zehatzak, euskal liburuari dagozkionak, aurreko zatian eman ditut. Emaitzak banan-banan biltzea orain alfer-lana da. Liburuz liburu egindako azterketa osatzeko asmoz, hain zuzen ere, ohar gisa gogoeta batzuk egingo ditut.\nZentsurak literaturan eta kulturan izan dituen ondorio orokorrak ebaluatzea ez da batere erraza. Franco hil zenean zentsurak debekatu zituen liburuak uholdeka aterako zirela uste zuten batzuek. Ez ziren horrenbeste atera. Eta horra konklusioa: zentsura ez zen hainbestekoa izan eta ez zuen horrenbeste debekatu. Uste zuten nonbait zentsurak ur-presa handia sortu zuela. Irekitzean, ur guztia ibaika aterako zela goitik behera.\nUr-presarenaz barik, lore edo landare baten irudiaz baliatuz hobeto ulertzen da. Lur gozorik gabe, giro egokirik gabe, ez dator landarerik, ez lorerik. Giroa hobetzen denean, negu hotzak galdu dituenak ez dira loratzen.\nNegu gorria izan da zentsuraldia, eta ez urari bidea itxi dion ur-presa bakarrik.\nAzterketa kuantitatiboaren ikuspegi honek akats bat baino gehiago du: ez du aintzat hartzen zentsuraren aurretiazko mekanismoen garrantzia, nola antzutzen duen; eta gainera, dimentsio soilki kuantitatibora mugatzen du zentsura.\nZentsurak zuzen-zuzenean materialen gain utzi dituen markak deskribatzen saiatu naiz orrialdez orrialde. Inbentario zehatz bat egin liteke: zer moztu duen, zer ukatu, liburu sekuestratuak, jaso/erretiratu/deuseztaturiko liburuak, inbertsio galduak, isunak, argitaletxeen zigorrak. Ez litzateke alferrikako lana. Horrezaz gainera, zehazta daitezke zeintzuk gelditu diren argitaragabe edo zeintzuek atera behar izan duten kanpora, zentsurak eraginda.\nGure kasuan, zentsurak eraginda kanpoan argia ikusi duten liburuak asko dira, ugari. Adiera zabalean hartu beharko litzateke arazoa.\nMartin Ugaldek egoki ere egoki idatzi izan du euskaldunarekin batera kultura ere espultsatua izan zela. Francok irabazi zuen gerraren ondorioez ari da Martin. Hego eta Ertamerikan atera diren liburu asko, eta Ipar Euskal Herrian plazaratu diren makina bat ere bai, bere kokagune jatorrizkotik kanpo atera dira. Liburu horien irakurlea ia osoki Hego Euskal Herrian zegoen. Zentsuraren erruz, liburua ale bakanetan bakarrik iritsi zitekeen bere lur gozora. Frankismoak bazuen Inportazio Zerbitzu bat, kanpotik barrura zein liburu ekar zitekeen eta zein ez, bahea pasatzen zuena.\n60ko hamarkadako bigarren alditik aurrera, Franco hil arte, Euskal Herriko gaiekin zerikusia duen makina bat liburu atera da Iparraldean. Zentsuraren espedienteetan ez dago horien konstantziarik. Baina zentsuraren eragin zuzena da hain zuzen ere, Hegoaldean publikatu ezina. «Kanpoan» publikatu behar, gero «barruan» saltzeko, klandestinoki zabaltzeko. Begi motzeko aztertzaileek bakarrik esan dezakete liburuen inportazio klandestinoa polizien eremukoa dela eta ez zentsurarena.\nHonekin guztiarekin esan nahi da zentsura ezin dela ulertu materialki soilki, osagaiak banan-banan hartuz bakarrik. Adiera estuko ikuspegi kuantitatiboa osatu egin behar da.\nZentsuraren azterketa ez litzateke egokia autorearen edo, maila txikiagoan, editorearen jarreran zentsurak dakarren aldaketa aintzat hartzen ez badu.\nZentsuraren biktima nagusia eta lehena autorea da. Autorea bera, eta ez bere obra; autozentsurara bere burua behartzen duen autorea. Autozentsura fenomeno konplexua da, bihurria, deskribatzen zaila, kontzientziapeko moduak nahasten dituena eta aldi berean fenomeno psikologiko eta soziala.\nAutozentsurak «betikotu» egiten du zentsura. Autozentsura ez da jaka bezala orain aldean eraman, orain erantzi daitekeena. Etengabeko mekanismoa da.\nAutozentsurak «barneratu» egiten du zentsura: egoera berezi horretan idazten du beti idazleak. Horrek ez du esan nahi autoreak bere testua ezabatu egiten duenik, baizik eta beti zentsuran pentsatuz, Dirección General de Seguridaden pentsatuz, arkatz gorrian pentsatuz idatzi ohi duela.\nZentsuraz mintzo garenean ez da ulertu behar testuaren gain zentsoreak egindako hortz-koska. Ekoizpen intelektualaren barne-mekanismoetan du eragina zentsurak.\nBaina nola deskribatu? Autozentsuraren funtzionamenduaz bi hitz esateko, Felix Grande idazleari hartuko diot ideia.\nHiru maila bereizi omen daitezke.\nAurreneko mailan, zentsura gaien araberakoa da. Gai jakin batzuen gainean ez du idazten idazleak, bai baitaki zentsuraren bahea ez duela pasako. Autozentsurak, hortaz, gai-hautatzaile gisa funtzionatzen du.\nIdazlearen literaturgintza lantzean eragiten du autozentsurak, bigarren maila batean. Zentsorearen tokian jartzen da idazlea bera testuari begira. Felix Grandek dioen moduan, bistan da idazleok zentsoreak baino hobeto egiten dugula idaztea, baina ez hori bakarrik, tatxatzea ere bai.\nHirugarren maila bat ere badago. A posteriori lan egiten du autozentsurak, testuaren berrirakurketan. Idatzi berria duen testua irakurtzen duenean, estratega bihurtzen da idazlea: hitz bat kendu, esaldi bat aldatu, ideia bat ezkutatu, irudi bat disimulatu, lerro tartean esanda utzi, esan gabe adierazi... Horra zer egin behar duen jostorratzaren begitik bere testua pasa ahal dadin.\nAutozentsura egin eta gero ere, ez da beti baimena lortzen. Kasu horretan hiru aukera ditu idazleak: oraindik gehiago «garbitu» testua, eta publikatu; argitalpenari uko egin; edo kanpoan argitaratu.\nIdazle gehienek aurreneko aukerari heldu diote. Amore eman behar izan du idazleak, irentsi egin behar izan ditu zentsurak eragindako «zuzenketak», edo onartu delegatuak emandako «aholkuak». Zentsuratik bueltan, testua birmoldatu behar izan duen autoreak nahitaez behar ditu zauriak bihotzean, umiliazio hori pasa eta gero.\nErregimenaren ideologia onartzera eraman lezake zentsurak, edo —bigarren aukera— erregimenaren joko-arauetara nork bere lana moldatzera; eta —hirugarren aukera— gutxien-gutxienez, hizkuntzaren bidez arau horiek burlatzera.\nZentsura gainditu nahian dabilen idazleak hirugarren bidetik jo du, mezua kamuflatu egin nahi du, hizkeraren bidez. Ezinezkoa baita hizkuntza zuzenaren erabilera. Hizkuntza batek eman ditzakeen baliabide guztiak erabili behar ditu idazleak: iradokizunak, sugearen mugimendu leuna, azeriaren malezia, sinonimoen erabilera, eufemismoak, kode berezien baliatzea. Irakurleak deskodetzeko moduan idatzi, baina zentsorea enteratu gabe.\nHonek guztiak ekarri duena da idazkera bihurria, kode ulertezinez betea, gutxi batzuentzat bakarrik baliagarri den hizkera klandestinoa askotan.\nBaina autorea ez dago bakarrik, argitaratzaileak ere izan du bere lekua zentsuran. Autorearen autozentsuraren ostean, editorearen «zentsura» dator. Autozentsura, hobeto esan, Administrazioaren aurrean erantzukizunkide baita.\nAutorearen eta zentsorearen artean normalean editorea dago. Argitalpenaren erantzulea den aldetik, honek ere «garbitu» egiten du testua. Honek, gainera, Administrazioaren gorabeherak eta zirrikituak idazleak baino hobeto ezagutzen ditu. Editorea bihurtzen da, horregatik, Administrazioaren solaskide gehienetan. Berak «negoziatu» behar du. Bere borondatearen aurka ere «zentsore txiki» izatera eramaten du bideak.\nEditoreen Eszila eta Karibdis, frankismoan, erresistentzialismoa eta kolaborazionismoa izan dira.\nZentsurak barne exiliora darama idazlea. Idazlea, bere lur propioan atzerritar sendi daiteke, arrotz bere jendearen artean, bere kulturan. Zentsurak inhibizioa dakar.\nEztabaida intelektuala eragozten du, eta horrek berak dakar pobretze izugarria kulturan. Planteaketa eta eztabaida demokratikoak ezinezko dira zentsurapean.\nEuskal liburuaren kasuan Antonio Tovarrek 1984ko elkarrizketa batean aitorturikoa egia handia da: euskararen debekuak belaunaldien artean etena sortu zuen. Balio erantsi negatibo hau ere izan du zentsurak gurean. Hona bere hitzak:\nEl franquismo prohibió la publicación del libro (en euskera), casi de un modo total, hasta el año cincuenta o cincuenta y tantos y eso para las nuevas generaciones fue fatal porque no tenían más escuela que el castellano.\nOndare nazionalaren aurka egindako atentatutzat har daiteke zentsura, desegin duenagatik eta jaiotzen utzi ez duenagatik. Ez dago kalkulatzeko modurik zenbat lan gelditu den publikatu gabe, zenbat ekoitzi gabe, idatzi gabe. Isiltasunaren belaunaldiaz mintzo denik bada: belaunaldi isila, mutua.\nInformaziotik eta ingurune kulturaleko eta munduko eztabaidatik at utzi du zentsurak gizartea. Bakartu egin du. Penintsulako kulturek landu duten pentsamendu eta sorkuntzaren artean eta Europako eta Ameriketakoen artean urte askotako desfasea eragin du zentsurak.\nZentsurak susmopean uzten du obra. Autorea eta irakurlearen artean sartzen den pieza arrotza da.\nIdazleari koherentzia puskatzen dio, bere obraren eta irakurlearen artean arkatz gorria baitago, lanean ez bada ere mehatxuka.\nIrakurlearentzat, berriz, irakurketa ez da arteza, zeharkakoa baizik, mesfidantzazkoa, bai baitaki idazlearen eta bere artean zentsorea egon dela. Bikotearen ohean bortxatzailea sartzearen parekoa da.


Goienak eta Huhezik elkarlanerako hitzarmena sinatu dute - Debagoiena - Goiena.eus\nGoienak eta Huhezik elkarlanerako hitzarmena sinatu dute\nMaialen Regueiro 2019-10-21 11:48\nBegoña Pedrosa eta Iban Arantzabal Goienaren egoitzan.\nGoiena Komunikazio Taldeak eta Huhezi, Mondragon Unibertsitateko Humanitate eta Hezkuntza Zientzien Fakultateak elkarlanerako hitzarmena sinatu dute, Iban Arantzabal, Goienako zuzendari eta Begoña Pedrosa, Huheziko dekanoaren eskutik.\nGoiena zein Huheziri lankidetzako harremanak finkatzea interesatzen zaie, "garrantzitsua da harreman estuak eta lankidetza eraginkorra izatea" arrazoituz. Horrez gain, "elkarrekiko harreman-eremua definitzea" ere interesgarria da.\nHitzarmenean aipatzen denez, helburua da "Goiena eta Huheziren arteko harremanari eta lankidetzari oinarria jartzea". Hori horrela, lankidetza eta harremanetarako hainbat eremu zehaztu dira: bi aldeen interesekoak diren proiektuetan elkarlana bideratzea, Huheziko ikasleek Goienan beraien praktikaldia egiteko aukera izatea, Huheziko gradu zein graduondoko ikasleek bi erakundeen intereseko proiektuak jorratu ahal izatea eta Goienako profesionalek Huheziko ikasketetan eskolak emateko aukera izatea.\nHorrez gain, hitzarmen honetan aipatzen direnen jarraipena egiteko, bi aldeen artean batzorde bat sortuko da eta gutxienez, urtean behin bilduko dira. Hitzarmen honen iraupena, 2020 urriaren 22ra artekoa izango da.


Nesken parte-hartzea Eskoriatzako Santa Ageda festan — dantzan.eus\nHemen zaude: Hasiera › Hemeroteka › Nesken parte-hartzea Eskoriatzako Santa Ageda festan\nNesken parte-hartzea Eskoriatzako Santa Ageda festan\nIritsi da Santa Ageda bezpera. Eskoriatzan neska-mutilak irtengo dira kantu-eskean eta dantzan. Lehen mutilek bakarrik hartzen zuten parte. Orain, guztiek. Bilakaera hori nola gertatu den erakusten duen bideo laburra prestatu dugu.\nSanta Ageda ohitura aspaldikoa da, eta, aldaketak aldaketa, Eskoriatzan bizi-bizirik mantendu dute. Azken hamarkadetako bilakaeraren berri ematen duen dokumentala plazaratu genuen iaz, garai honetan, Eskoriatzako Udalarekin elkarlanean. Aurten, berriz, aurreko lana osatzeko, Santa Agedan nesken parte-hartzea nola aldatu den erakusten duen dokumental laburra prestatu dugu: "Nesken parte-hartzea Santa Agedan".\nTradizioz mutilak ziren Santa Agedan kantu-eskean ateratzen zirenak, soldaduskara joan behar zuten 'kintoak' hain zuzen ere. Kopla kantari dirua eta jatekoa batu, eta afari eder bat egiten zuten. Eta plazan dantza egiten zuten. 1876. urtean euskal foruak galdu zirenetik 2001. urtera arte, soldaduska derrigorrezkoa izan zen: 'kinto sistema' indarrean zegoen. Soldadu joan behar ez izateak Santa Ageda ohituran ere aldaketak ekarri ditu, pixkanaka. 2008. urtetik aurrera, 18 urte betetzen dituzten neskek eta mutilek berdintasunez jarduten dute kantu-eskean eta dantzan, Eskoriatzan.\nIkasgelan webgunean ere jarri dugu bideoa, ikastetxeetan erabilgarri gerta dadin. Genero ikuspegia lantzeko. Izan ere, Eskoriatzakoa eredu izan daiteke antzinako ohiturak garai berrietara egokitzeari begira. Ikasgelan webgunean, iaz prestatutako beste bi bideoak ere badaude, Santa Agedako orokorra eta inauteriak Eskoriatzan.\nIkus albistea Eskoriatzako Udalaren webgunean: eskoriatza.eus


Samsung-ek Galaxy S7-ren Android Oreo-ren eguneratzea eten du Androidea\nSamsung-ek Galaxy S7-ren Android Oreo-ren eguneratzea eten du\nIgnacio Sala | | Android gailuak, Samsung, Android bertsioak\nMaiatzaren hasieran, Koreako konpainia Samsung erabiltzaileek, batez ere Galaxy S7, gehien espero zuten eguneratze bat zabaltzen hasi zen. gehien saldu duten terminal gorenetako bat duela urte pare bat: terminal hauetarako Android Oreo eguneratuaren hedapena.\nBaina zoritxarrez dagoeneko ohitura bihurtu denez, Koreako konpainia, berriro ere, behartuta egon da kendu eguneraketa Android-etik Oreo-ra terminal hauetarakos, Galaxia S8 eta S8 Plus-erako Android Oreo merkaturatzearekin gertatu zen bezala. Baina ez da bakarra izan.\nEta esaten dut ez dela bakarra izan, Samsungek bezala, Xiaomi eta OnePlus ere eguneratzea erretiratzera behartu zituzten Android Oreo bere terminal batzuetarako. Ez dakigu zein izan daitekeen arazo horien arrazoia, baina garbi dago fabrikatzaile ugari zuzentzen ari dela.\nUstez, datorren urtean arazo hau ez da errepikatzen Project Treble-ri esker, fabrikatzaileek pertsonalizazio geruzan soilik zentratu ahal izango dute, osagaiekin bateragarritasuna Google-k fabrikatzaileekin zuzenean kudeatzen baitu.\nSamMobile-n irakur dezakegun bezala, arrazoia Galaxy S8 eta Galaxy S8 Plus-ek jasandakoaren berdina da: ausaz berrabiarazi. Badirudi arazo honek gero eta erabiltzaile gehiagori eragiten diela eta horrek konpainia eguneratze honekin arazoren bat egon behar duela aitortzera behartu du.\nOhi bezala, irtenbiderik azkarrena arazoa antzeman arte merkatutik ateratzea da eta Android Oreo erabiltzen ari diren erabiltzaileentzako adabaki baten bidez konpontzen da zure S7 eta Su Plus-en. Oraindik eguneratu ez duten erabiltzaileek Samsungek itxaron beharko dute eguneratzea barne duen firmware berria argitaratzeko.\nArtikuluaren bide osoa: Androidea » Android gailuak » Samsung-ek Galaxy S7-ren Android Oreo-ren eguneratzea eten du\nSamsung Galaxy S9-k bi kolore berri jasotzen ditu\nGalaxy S9-k Hego Korean saldutako milioi bat unitate gainditzen ditu


Basque Culinary Centerreko 104 ikaslek parte hartu dute HAZI fundazioaren pintxo-lehiaketan - Basque Culinary Center\nBasque Culinary Centerreko 104 ikaslek parte hartu dute HAZI fundazioaren pintxo-lehiaketan\nBasque Culinary Centerrek eta HAZI fundazioak VIII. Pintxo Lehiaketa egin dute gaur, eta Basque Culinary Centerreko Gastronomia eta Sukaldaritzako Arteen Graduko lehen mailako 104 ikaslek parte hartu dute lehiaketan. Aurten, lehiaketak bereziki balioetsi du Eusko Label kalitate-bereizgarria duten produktuak erabili dituzten errezeten jasangarritasuna.\nIkasleak, zortzi taldetan banatuta, pintxo gazi bat, pintxo gozo bat eta arrautzaz eginiko bat prestatzen lehiatu dira; guztira, bakoitzetik 20 ale egin dituzte, ekitaldira joandakoek dastatu ahal izateko. Halaber, ikasleek beraiek diseinaturiko stand onenarentzako sari bat ere egon da.\nAurkezpena, egindako modua, zaporea, standaren dekorazioa, talde-lana, garbitasuna, jasangarritasuna eta pintxoaren fitxa teknikoa bera ere balioetsi ditu epaimahaiak. Alex Beitia, Basque Culinary Centerreko zuzendari akademikoak eta Peli Manterola, Eusko Jaurlaritzako Elikagaien Kalitate eta Industriako zuzendariak aurkeztu dute lehiaketa.\nHAZI fundazioak eta Basque Culinary Centerrek elkarrekin lan egiten dute, Basque Culinary Centerreko ikasleei hemengo ziurtagiria duten produktuei buruzko gogoetan oinarritutako prestakuntza eskaintzeko, eta euskal produktuaren ezaugarrien berri jasotzen dute horri esker.


Sarrera Kontzertuak Berriak Biografia Diskografia Liburuak Prentsa Argazkiak Castellano\nGerardo Markuleta, Jabier Muguruza 1960an jaio zen Irunen, eta bost urte zituela musika munduan murgildu zen, akordeoia jotzen. Zazpi urterekin Europako txapelketa eskuratu zuen instrumentu horrekin, Holandan, haurrentzako kategorian. Gerora, Frantzian, Italian eta Alemanian irabazi zuen lehiaketa hori.\nZuzenbide eta Pedagogia ikasten hasi zen, baina musikara dedikatzea erabaki zuen, azkenik. 1982an uko egin zion soldaduskara joateari.\nHainbat urtez kontzertuak ematen aritu ondoren, proiektu musikal ezberdinetan parte hartzen hasi zen, eskusoinuaz beti ere, bai rock bai kantautore munduan: Zarama, Imanol, Kortatu, Antton Valverde, Xabier Lete, Delirium Tremens…\n1989an, bide pertsonalago bati ekinez, haurrentzako disko bat grabatu zuen, “Ja, Ja” izenekoa (IZ, 1989).\n1990ean Les Mecaniciens pop taldea sortu zuen, modu horretara hiru lan kaleratu zituelarik: “Erabakia” (Elkar, 1990), “Ia Xoragarria” (Elkar, 1992) eta “Euskadi jende gutxi” (Esan Ozenki, 1993).\nEra berean, Joxe Ripiauren partaide ere izan zen, taldearen sorreratik 2000. urtean desegin zen arte. Honako diskook kaleratu zituzten: “Positive Bomb” (Esan Ozenki, 1996), “Karpe Diem” (Esan Ozenki, 1997), “Paradisu Zinema” (Esan ozenki, 1998) eta “Bizitza triste eta ederra” (Esan ozenki, 2000).\nKantautore gisa 94an hasi zen lanean, orain arte honako diskook kaleratu dituelarik: “Boza barruan” (Elkar, 1994), “Kitarra bat nintzen” (Elkar, 1996) “Aise” (Elkar, 1997) “Fiordoan” (E. Ozenki, 1999), “Hain guapa zaude” (Metak, 2001) “Enegarren postala” (Resistencia, 2003), “Liverpool-Gernika” (Hirusta Records, 2004), “Abenduak 29″ (Resistencia, 2005), “Konplizeak” (Elkar, 2007) “Taxirik ez” (Resistencia, 2009), "Bikote bat" (Resistencia, 2011), "Beste Hogei" (Resistencia 2013), "Tonetti anaiak" (Resistencia, 2015), "Leiho bat zabalik" (Mara-mara diskak 2017) eta "Geltokiak izarretara" (Mara-mara diskak 2.019). Testuei dagokienez, Muguruzarenak berarenak dira haietako zenbait, eta, gainerakoak, Iñaki Irazu, Bernardo Atxaga, J. Luis Padron, Harkaitz Cano, Inazio Mujika, Gerardo Markuleta, Lourdes Oñederra, Joseba Sarrionandia, Xabier Leterenak…\nHainbat disko-liburu eta obra kolektibotan parte hartu du, hala nola: “Nueva Etiopia”, Bernardo Atxagaren obraren inguruan, “Cantame mis canciones”, Jackson Browneren omenez, “Ehungarrenean hamaika”, Lauaxetaren testuetan oinarriturik, “Está en nuestras manos”, Amnesty Internationalen ekimena, “Itsasoan urak handi dire” Julen Lekuona zenaren omenez, “Euskadi Galiziarekin”, “Hau da ene ondasun guztia” Joseba Sarrionandiaren obraren inguruan, “Acordes con Leonard Cohen”, Leonard Cohenen omenez, “La mano que mece la luna”, “Bidean aurkitu zintudan”, Mikel Errazkin zenaren omenez, “Mundo Café”, “Plaza 2001-2003″, “Catorze poemes, catorze cançons” Maria-Mercè Marçal zenaren omenez…\nJabier Muguruzak, Euskal Herritik kanpoko zirkuitoa ireki eta zabaltzea lortu du. Espainiar estatuan presentzia sendoa izateaz gain (Katalunian, bereziki), lan egin du Frantzian, Estatu Batuetan, Alemanian, Marokon, Erresuma Batuan, Brasilen, Polonian, Italian, Japonen…\nMusika-aldizkari ezberdinek maiz aukeratu dituzte Jabierren diskoak urteko onenen artean, estatu mailan. “Aise”, konkretuki, 90. hamarkadako disko onenetan azaldu zen, Rockdelux-eko kritikariek egindako zerrendan.\n“Hain Guapa Zaude”, euskal diskorik hoberena izendatu zuen Academia de las Ciencias y Artes de la Musica delakoak, 2002ko Musikaren Sarietan. Sari bera jaso zuen Academiatik 2006an eta 2008an.\n2001. urtean, Cova del Drac jazz-club mitikoaren berrirekitzearen kariaz, hainbat kontzertu ematera gonbidatu zuten Muguruza. Beste gonbidatua, Charlie Watts izan zen.\n2002an artean, “Ba al daki norbaitek, benetan, zer ordu den?” izeneko sortze-lana eskaini zuen Donostiako Kursaalean, Plaza jaialdiaren barruan. Bertan, musika, testua eta bideoa uztarturik azaltzen ziren.\nJabier Muguruza Liverpoolera joan zen 2004an, Paul McCartneyk sorturiko L.I.P.A eskolak (Liverpool Institute for Performing Arts) gonbidatuta. Han, ikasle saiatuenek osaturiko taldearekin aritu zen irakasle, euskal kantariaren errepertorioa prestatzen. Ondoren, bira bati eta disko bat grabatzeari ekin zioten.\n2006an, Grec Bartzelonako jaialdiaren irekitze kontzertua protagonizatu zuen, Javier Ruibal eta Quico Pi de la Serrarekin batera.\nSinead O´Connor, John Mayall, Mélissa Laveaux, Joe Henry eta Jabier Muguruza izan ziren “Arrecife de las Músicas” jaialdiaren 2010. urteko edizioaren kartel-buru.\nUrte berean, “En persona” zikloko bigarren ediziora gonbidatu zuten, Santiago Auseronekin batera.\nLiteratur lanari dagokionez, 90. hamarkadaren hasieran Emak Bakia literatur klubeko sortzaile izan zen, beste hainbat idazle eta musikarirekin batera: Bernardo Atxaga, Ruper Ordorika, Jose Mari Iturralde, Maria Garikano eta Iñaki Irazu, besteak beste. Klubak Garziarena fanzinea eta liburu sorta argitaratu zituen.\nOrdudanik Erein argitaletxean haur literaturako zazpi liburu publikatu ditu Muguruzak: “Sei lagun, sei sekretu” (1.994) “Gabon Guanito” (1.995) “Sebas leihotik begira” (2.001) “Zubi misteriotsuan” (2.001) “Asteburu bat tren zaharrean” (2.004) “Amapola oporretan” (2006) eta “Jon eta zaldiak” (2009); baita helduentzako beste hiru ere: “Bizitza pusketak” (1.996) “Laura kanpoan da” (1.999) eta "Hilen logika ezkutua" (2.014). Modu berean, azken urteotan artikulu andana idatzi ditu hainbat komunikabidetan.\n97an “Itzultzaile bat Parisen” eta “Groenlandiako lezioa”, errezitaldi musiko-literarioak ematen ibili zen, herriz herri, Bernardo Atxagarekin batera. 2001eko Frankfurteko liburu azokan izan ziren, Euskal Editoreen Elkarteak gonbidaturik.\nGerora, "Paradisua eta katuak" ematen ibili ziren bi egileak, obra hura DVD-liburuan ere argitaratu zelarik.\nBeste hainbat idazlerekin ere aritu izan da zuzenean: Patxi Zubizarreta, Iban Zaldua, Harkaitz Cano, Gerardo Markuleta, Rikardo Arregi...\n2005ean antzerkirako musika konposatzen hasi zen, obra desberdinetarako: “Groau”, “Zeta”, “Sommer Jaunaren istorioa”... eta “Aitarekin bidaian” obraren kasuan, musika egiteaz gain, zuzenean ere aritu zen, Jose Ramon Soroiz eta Joseba Apaolazarekin batera.\nUrte berean, “Mara-mara diskak” izeneko haur-disketxea jarri zuen martxan, orain arte hiru lan argitaratu dituelarik: "Nire gorputza", Juan Kruz Igerabideren hitzekin, "Harriaren hiztegia", Bernardo Atxagarenekin eta "Oker (txakurra da)" Iñaki Irazuren letrekin.\n2008an, Fira de la Música de Vila-Secako saria eman zioten, Angel Unzu eta Mireia Otzerinjauregirekin batera emandako kontzertuagatik.\n2014an, Barnasants jaialdiko kontzertu onenaren saria eman zioten, Mikel Azpirozekin batera emandako saioagatik.\n2016an, MIN saria jaso zuen, aurreko urtean argitaraturiko euskal diskorik onenari.


Irekia Eusko Jaurlaritza - Gobierno Vasco :: Celaá: "Euskal hezkuntza sistema modernizatzearen, berdintasunaren eta banan banako ikaskuntzaren aldeko apostua da eskola 2.0"\nCelaá: "Euskal hezkuntza sistema…\n\nCelaá: "Euskal hezkuntza sistema modernizatzearen, berdintasunaren eta banan banako ikaskuntzaren aldeko apostua da eskola 2.0" Iturria: Irekia\n\nEskola 2.0. Hasiera, Isabel Celaáren inaugurazioa eta lehenengo hitzaldiak Iturria: Irekia\n\n"Wikiak, hezkuntza baliabidea" Alkartu Ikastola (Barakaldo) Iturria: Irekia\n\n"IKTak Ikas Komunitatean" Lekeitio LHI Iturria: Irekia\n\n"IKTak gure ikastetxean gauza interesgarriak egiteko erabiltzen ditugu" Legarga LHI (Mungia) Iturria: Irekia\n\n\n\n\n\n\n\n\n\n\n\n\n\n\n\n\n\n\n400 euskal irakasle Alhóndigabilbao-n biltzen dira Eskola 2.0-ri buruzko bigarren jardunaldietan, haien prestakuntza hobetzen jarraitzeko\n39.000 ordenagailu banatu dira dagoeneko Lehen Hezkuntzako bosgarren eta seigarrengo ikasleen artean, 20.000 Bigarren Hezkuntzako lehenean banatzen ari dira eta beste 21.000 ekipo datorren urtean bigarrenera iritsiko dira, guztira 3.581 gela digitalizatu izan arte. Egoera ekonomikoa ona ez izan arren, programak jarraituko duela bermatuta dago, 2012ko aurrekontuan egin den 48 milioi euroko “inbertsioari“ esker. Ikasturte honetan 3.000 irakasle baino gehiago daude murgilduta TIC ikastaro basiko eta aurreratuetan haien ikastetxeetan edota inguruko Berritzeguneetan.\nEskola 2.0-ri buruzko II. jardunaldia izan da Alhóndigabilbao-n gaur eta euskal irakasleek ekimen horretan “gainezka “ parte hartu dute. Guztira zazpi ikastetxek zuzenean hartu dute parte eta 400 irakasle baino gehiago beren prestakuntza hobetzeko joan dira, gela digitalek eskaintzen dituzten baliabide berriekin lan egiteari begira. Hezkuntza, Unibertsitate eta Ikerketa sailburua, Isabel Celaá, ekimenaren alde ere egon da, bere presentziarekin eta hitzekin. “Euskal hezkuntza-sistema modernizatzearen eta zuzentasunaren aldeko apustua da Eskola 2.0. “, adierazi du Isabel Celaák jarduerak aurkeztean.\nHaren iritziz, “dagoeneko onartezina zen baliabide digital eta informatikoak gaitasun digitalaren maila bat egiaztatzen zuten ikastetxe horietara, batez ere, iristea. Praktikan, hezkuntzan zatiketa digitala sortzeko arriskua genuen ikastetxeen eta ikasleen artean “. Zuzentzen duen Sailaren norabidea ordenagailuak sare publiko eta itunpekoetako ikasle guztiei ematea izan zen. Horiek horrela, 2009tik, eta urtero, beste kurtso bat sartu da programara. Dagoeneko 39.000 ordenagailu banatu dira Lehen Hezkuntzako bosgarren eta seigarrengo ikasleen artean, beste 20.000 banatzen ari dira Bigarren Hezkuntzako lehenengoen artean eta 2012an beste 21.000 iritsiko dira, bigarren kurtsoko ikasleentzat. Legealdi honetan guztira 3.581 gela digitalizatzea du programak helburu.\nGaur izan den jardunaldia ekimenaren bigarren zatian dago: euskal irakasleen prestakuntza lantzea. Izan ere, gaur Alhóndigabibao-n parte hartu duten 400 irakasleei gaur egun Eskola 2.0-ri eta Informazio eta Komunikazio Teknologiei lotutako zenbait prestakuntza-ikastarotan parte hartzen duten beste 3.370 irakasle gehitzen zaizkie. Lehen Hezkuntzako 1.069 irakasle, “Oinarrizko Eskola 2.0. eta Eskola 2.0. aurreratua “ eskaintzetan, Bigarren Hezkuntzako 1.369 irakasle, “Eskola 2.0-n oinarrizko prestakuntza “ moduluarekin, eta bi zikloetako beste 932 parte-hartzaile, berritzeguneetako Informazio eta Komunikazio Teknologietako aholkulariek eskainitako mintegien bidez. Irakasleak ari diren ikastetxeetan, gehienbat, emandako eskaintza bat. “Aurreko programen jarraipen hutsa ez zen nahikoa. Beste bultzada bat, iraultza bat behar zen. Hau da Eskola 2.0. “, azpimarratu du Hezkuntza sailburuak.\nNahiz eta, Foru Ogasunen diru-bilketa jaitsi izanagatik, gaurko egoera ekonomikoa kaskarra izan arren, Eskola 2.0. programak ez duela arriskurik ziurtatu du Isabel Celaák, “inbertsiotzat “ jotzen delako. “Ezin dugu orainaren zailtasunek gure etorkizuna hipotekatzea onartu “, defenditu du. Zentzu horretan, zuzentzen duen Sailak datorren 2012. urteko aurrekontuaren 48 milioi euro 2012-2013 ikasturtean programa Bigarren Hezkuntzako bigarren kurtsoan ezartzeko prozesuarekin jarraitzera bideratu ditu.\nProgramaren lehen ebaluazioek Hezkuntza Sailak egindako apustua indartzen dute. Orain arte ekimenean parte hartu duten sare publikoko irakasleen artean egindako inkesta batean, gehienek pantaila digitala eta 2.0. weba normalean erabiltzen zituztela onartzen zuten eta % 75etik gorakoek Informazio eta Komunikazio teknologiei zuzenean lotutako jarduerak egiten zituztela esaten zuten. Gainera, baliabide digitalen erabilpenak berak irakasle asko proposamen metodologiko berriak egitera animatzen ditu eta % 50ek baino gehiagok gelan aniztasuna lantzeko orduan oso eragin positiboa duela uste du.\nHezkuntza sailburua inkesta egin zaienen iritzi horrekin bat dator eta hau uste du: “eskola inklusiboaren eredua erabat garatzeko ezinbesteko izango den tresna bat ematen ari zaio Eskola 2.0. euskal hezkuntza-sistemari “. “Hezkuntzan esku-hartze pertsonalizatuagoa, ikasle bakoitzaren zirkunstantzia eta erritmoetara egokituagoa, egiteko erraztasunak emango ditu, ikasle guztien erraztasunak ahalik eta gehien garatuz: bai gaitasun intelektual handiak dituzten ikasleenak, bai ikasteko zailtasun batzuk izan ditzaketen haienak “, osatu du Isabel Celaák.\nintervecio_n_integra_celaa_... behera kargatu (10 MB)\nkortea_celaa_aurreikusitako... behera kargatu (0 Byte)\nkortea_celaa_programaren_da... behera kargatu (0 Byte)\nkortea_celaa_sendotze_lana_... behera kargatu (0 Byte)\nkortea_celaa_zabaltze_lana_... behera kargatu (0 Byte)\ntotala_celaa_aurreikusitako... 20 MB\ntotala_celaa_programaren_da... 60 MB\ntotala_celaa_sendotze_lana_... 20 MB\ntotala_celaa_zabaltze_lana_... 10 MB\nrecursos_celaa_eskola_20_er... 40 MB\n2011_11_30_educacion_eskola... 1 MB (jpg)\neskola_ponencia_01.jpg 10 KB (jpg)\n2011_11_30_educacion_eskola... 1000 KB (jpg)\n2011_11_30_educacion_eskola... 2 MB (jpg)\n2011_11_30_educacion_eskola... 800 KB (jpg)\n2011_11_30_educacion_eskola... 700 KB (jpg)


About: Erresuma Ostrogotikoa\nErreinu Ostrogotikoa ostrogodoek Italia eta inguruetan 493tik 553ra ezarri zuten erresuma izan zen. Italian ostrogodoek Odoakroren Erreinua ordezkatu zuten, Italiako de factozko agintaria Mendebaldeko Erromatar Inperioa erori zenetik. Bere lehenengo errege izan zen Teodoriko Handiarekin iritsi zen Erreinu Ostrogotikoa hedapen handienera. Erromako instituzio sozial gehienak mantendu zituzten. 535ean Ekialdeko Erromatar Inperioak Italia inbaditu zuen. Garaiko ostrogodoen agintaria zen Bitigesek ezin izan zuen Ravena babestu eta etsaien eskuetan erori zen. Orduan ostrogodoek beste agintari bat hautatu zuten, Totila eta konkistari buelta ematea lortu bazuen ere, azkenean garaitua izan zen. Teias izan zen erreinuaren azken erregea. (eu)\nErreinu Ostrogotikoa ostrogodoek Italia eta inguruetan 493tik 553ra ezarri zuten erresuma izan zen. Italian ostrogodoek Odoakroren Erreinua ordezkatu zuten, Italiako de factozko agintaria Mendebaldeko Erromatar Inperioa erori zenetik. Bere lehenengo errege izan zen Teodoriko Handiarekin iritsi zen Erreinu Ostrogotikoa hedapen handienera. Erromako instituzio sozial gehienak mantendu zituzten. (eu)\nErresuma Ostrogotikoa (eu)


#TiSA eurodiputatuek zerbitzu akordiorako gomendioak bozkatzen dituzte - EBko txostena\n#TiSA Parlamentariak zerbitzuak hitzarmena gomendio batzuk bozkatzen\nParlamentariak izango dute beren zerbitzu-hitzarmena (Tisa) en Trade etengabeko hitzaldiak Asteazkena 13 otsailaren gomendioak bozkatzeko. Akordioa da ari 23 World Trade Organization kideak, EBren barne, nahi duten gehiago liberalizatzeko merkataritza elkarren artean zerbitzuak ere negoziatu. Jarraitu zuzeneko online eta begiratu gure Infografia gertakari gehiago.\nParlamentariak bere gomendioak dela nabarmendu dute Tisa aukera gehiago entregatu behar diren Europako enpresei, garraioaren zerbitzu eta telekomunikazioetako hornitzeko EBkoak behar da, baina ziur akordio ez duenez, Europako herrialde saihesteko interes publikoa legeak sortzea egin nahi, Adibidez, adibidez, lan eta datu babesa bezalako gaietan da.\nViviane Reding txosten egileak, EPP taldeko Luxemburgoko kideak, esan zuen elkarrizketa batean: "Ez dugu nahi TiSAk gure zerbitzu publikoak, kultura, lana, legeak, ingurumen estandarrak, kontsumitzaileen babesa eta datuen babesa ahultzea". Europan nola bizi garen ". Halaber, ohartarazi du Parlamentuak ez duela akordioa inolako kosturik onartuko, "gure estandarrak ezin dira aldatu inolako merkataritza hitzarmenekin. Bestela, Parlamentuak ezetz esango du azkenean".\nEuropako Batzordeak EBko, gidatutako estatu kideek beren izenean negoziatzen badira ere, azken akordio bai estatu kideetako eta Europako Parlamentuak onetsi beharko. onespen hori gabe, akordioa ezin sartuko da indarrean. Horregatik parlamentariak dira hitzaldiak, honako oso.\nLegebiltzarrak negoziatzaileak eskaintzen dio gomendio batekin arazo goratzen da, beraz, hitzaldiak eragina izango du, aurretik final testu bat adostu du. Behin testua da bukatu, Parlamentuak bai onestea daiteke edo baztertzeko, baina parlamentariak ez die aukerarik aldarazi dute.\nGai erlazionatuak:Europako BatzordeakEuropako parlamentuakezaugarrifull-imageTISAViviane RedingMunduko Merkataritza Erakundearen\n# Txinako europarlamentariek "MMEren aurkako" plana nahi dute EBko enpresek Txinako inportazioen aurka babesteko


Leartikerrek Health LSR proiekturako akordio interesgarria sinatu du Diker enpresarekin\nLeartikerrek eta Diker enpresak bi aldeentzako onuragarria izango den lankidetza akordio bat sinatu berri dute. Leartikerrek bere sala garbiko instalazioak, bere ezagutza eta ospitaleekin duen harremana jarriko du eskuragarri proiektu honetarako, eta DIKERek aldiz, bere produkzio ahalmena, proiektuen gestio ezagutza, eta merkataritza ahalmena.\nEsan bezala akordioa bi erakundeentzat onuragarria izango da, elkarrekin ezagutza berria sortzeko eta bezero berriekin lan egiteko aukera izango baitute. Gainera, merkataritza kostua ere murriztu egingo da bi erakundeentzat, hemendik aurrera bezeroari zerbitzu globala eskaintzeko aukera izango dutelako, ideiatik produkzioraino.\nHalaber, Leartikerrek Health LSR proiektuan garatutako demostratiboak produkzio mailara eramateko aukera aparta ere izan daiteke akordio hau. Dikerrek aldiz, osasunaren sektorean ekoizten hasteko aprobetxatu dezake parada.


Zure modu gainditzeko 7 modu - Harremana\nEzkontzakEzkontza LizentziakEzkontzarako PrestatzenAholkuak Eta IdeiakEzkontza Eta Familia Bizitzako AholkuakGurasoak Eta Ezkontza Orekatzeko AholkuakDibortzioa Eta JabetzaAldi Baterako Urruntzeko AginduakIritziakEzkontza Zin Bikainak\nNagusia / Harremana / Zure modu gainditzeko 7 modu\nZure modu gainditzeko 7 modu\nKrisia izateko arazoak\nBereizi zaitez zure maitasunetik\nEgin zaitez ez hain eskuragarria\nAdimenez banandu zaitez ebasio fisikoa posible ez denean\nSaihestu beste pertsona batekin sentimenduak trukatzea\nEgin zure izugarrizko gauza ikaragarrien laburpena\nZirimorroak akatsen zomorroen antzekoak dira\nNorbait oso gustuko duzunean, etorkizuna bilatzea gustatzen zaizu, eta negargarria da ulertuko duzunean ez dela funtzionatuko.\nBaliteke zure norbait beste pertsona bat ikustea, edo, besterik gabe, konturatzea pentsaezina dela elkartzea.\nUtzi eta aurrera egitea prozedura da.\nEgin dezakezu atzean uztea eta aurrera jarraitzea erabakitzen baduzu, kilo bat libre moztea besterik ez duzu.\nHarrigarria sentitzen al zara haiekin solasean aritzean edo bete gabe sentitzen zara? Egia al da ohartzeko nahikoa nabarmentzen saiatzen ari zarela eta, besterik gabe, ez da gertatzen? Egia al da zaintzen ez duzun alde bat ikusten ari zarela esatea?\nNoizean behin krisia gainditu beharko zenuke sentimenduen ibilaldi erroilarrak estutasuna lortu behar duelakoan.\nAgian, baldarra eta umiliatua sentitu zara haien inguruan, eta nahiago duzu negoziatzea ez egitea? Milioi bat arrazoi daude zergatik zaplazketa ziurrenik ez dela gehiago izango.\nUrrea bezala tratatzen ez zaituztenean, arrazoiak ez daude justifikatuta, balizko onurak izan arren.\nKrisia benetako sentimendu sinesgarria da, eta pribilegio bakoitza tragikoa, etsituta eta are haserretuta sentitzeko sentitzen duzu.\nHala ere, mundua ez da hemen amaitzen.\nHona hemen nola gainditu modu batzuk\n1. Onartu errealitatea\nBeharbada, kolpatzen ari zaren gizabanakoa beste harreman batean dago orain, edo kilometroak bereizita isolatuta zaude. Agian, beste gizabanakoak ez daki nola sentitzen zaren, eta ezin duzu adierazi.\nArrazoia edozein dela ere, aitortu zure bidean traba bat dagoela eta utzi egiten duzula.\n2. Bereizi ezazu zure zapaltzea\nEzin baduzu, saiatu zure berotasunaren galderatik urrun arnasa hartzen.\nUrruntasun tratu handiak gertutasuna edo urrunetik atsegina gertatzen den norbaiten inguruan egotea pentsatzen dira.\nNorbanako horren maiz ez bazaude, beste norbait aurki dezakete.\n3. Egin zaitez ez hain eskuragarria\nLagun maitea zapaltzen ari bazara, egin ezazu hain irisgarria.\nAhaidetasuna gordetzen saiatu behar baduzu, beste norbanakoarekin pentsa daitekeen bezain energia eskasa inbertitu nahi baduzu, hari irainik egin gabe.\ntelefonoak ezkontza hondatzen du\nEdo bestetik, zure lagunari enpatiaz erreakzionatzeko konfiantza emanez gero, argitu zure kezka eta adierazi gaur egun espazio txiki bat besterik ez duzula behar.\nLagun baten laguna bada arazoa, ahalegindu bilkura mordoak uzten bizkor.\n4. Adimenez bereiz zaitez ihes fisikoa egitea posible ez denean\nFisikoki saihestu ezin duzun norbaiten aurka ari bazara, orduan adimenez banandu zaitez haiengandik.\nNorbaitekin gela berean egoteak ez du esan nahi ere kontuan hartu behar duzunik.\nDemagun egiten ari zaren edozein ekintza edo begira espaziora, etorkizunean batzuetan egingo dituzun gauza zoragarri guztiak islatzen, zure gogorik gabe.\n5. Saihestu beste pertsona batekin sentimenduak trukatzea\nEz trukatu zure sentimenduak beste pertsona batekin. Zure sentimendu guztiak eransteko beste pertsona bat aurkitzea beste atzerapen mota bat da.\nSeguruenik ez duzu antzeko gizabanakoa zapalduko, hala ere antzeko sentimenduak jasaten ari zara.\nNorbait ordezko bihurtzea ez da zentzuzkoa haientzat, ez baitira haien identitateagatik ikusten eta ez da zuretzako arrazoizkoa berriro ere antzeko ziklo batean erortzea ahalbidetzen baituzu.\n6. Egin zure izugarrizko gauza ikaragarrien laburpena\nHau oso prekarioa da, baina oso indartsua da modu egokian egiten eta ulertzen denean. Zure kalabazak begietan lortu zituen horietan ikusi zenituen ezaugarri bikainak. Gaur egun horri buelta eman behar diozu. Hasieran pentsa dezakezu zure izugarria 'hain garbia' dela baina ez, denak inperfektuak dira.\nHori da burmuinean gorde behar duzun gauza, hau da, imajinatzeari uzteko denbora bilatzea.\n7. Birrintzeek akatsen txikizioen antzekoak dira\nZenbat eta gehiago kontuan hartu behar diozun karrankadak eta marradurak eginez, orduan eta zailagoa da harmonian konpontzea.\nEskolan ikusi arren, ez du esan nahi Snap txatean sortzen eta zure FB jarioa zuzentzen jasan behar duzunik. Utzi iezaiezu eta ahalegina ezazu sarean ez bilatzeko. Bakartia da zabor sua are gehiago sentiaraztea.\nitxaropen gabeko ezkontza berreskuratu


Aitor Arana Luzuriaga > Hemeroteca\n2002-07-26 Ezusteko galanta | Igor Estankona\nLiburu bakan honen jatorrizko argitaraldia Euskaltzaindia eta BBKren artekoa izan zen (Bilbo, 2001) Txomin Agirre Eleberri saria jaso baitzuen urte bat lehenago Aitor Arana legazpiarrak. Orduko hartan pasatu egin zitzaigun guztiz, baina egia esan ez da zaila sariketa hau irabazi duten liburuak ahazturaren apaletan geratzea. Ebazpena eman ondoren ere liburua kontrolatu egin behar da eta normalean ez da horrela izaten. Dena dela lan hau irakurtzeko bigarren aukera bat izan dugu Txalapartaren bitartez.\nTitulua berez ez da deigarria gertatzen eta azalaren diseinuak ere izua sortarazteko errazkeria darabilen liburu batena dirudi. Baina hara non gaiari dagokionez ausarta eta idazkeraz arina den liburua aurkitua dugun. Azkenengo asteetako “Ortzadar” hauetan basamortuan zehar bezala ibili gara narratibaren arloan. Ordua ere bazen ondo idatzita egoteaz aparte kilikatuko gintuen lan batekin topo egiteko. Heriotzak sortzen duen erakarpenari buruzko eleberri bizia da. Bizia eta bitxia.\nBakanak dira gure literaturan gai beltzei buruz modu gordinean —eta efektistan, zergatik ez— idatzi diren liburuak. Telebistak eta zineak irudien bidez lortzen duten beldur inmediato hori lortzea ezinezkoa dela uste dugu oraindik. Suspentsea bera ere menperatu egin behar da, noski, ez baita gauza bera irudien bidez edo idatziz ematea. Ipin zenezake hiltzailea ate ostean zain, esan zenezake biktima etxera sartu dela… baina ez duzu eragin berbera lortuko. Aitor Aranak ederto daki mugak non dauden eta beste bitarteko batzuk darabiltza gu harrapatzeko. Izugarriena nekrofiloen galeria bera da. Petsonaiek —bizirik daudenek behintzat— bizitza arrunta eta aspergarria daramate. Itxura batean ez dute burua zuritzeko beharrizanik, errua trauma latzei edo gizarteari egotziz. Hotzak dira. Teknikoak. Zoramen puntu txiki batek bereizten ditu gugandik eta hori da hain zuzen izugarriena. Bizimodu arruntaren azpitik doan unibertsoa asmatzeko nahikoa da, antza, nabardura txiki bat edo desoreka somaezin bat. “Bestelakoen” eta “arraroen” sikologiara hurbiltzeko ahalegin ederra da liburu hau. Zoramen lauso eta berezko bati buruz ari da, benetako hiltzaileen ondoan —agintariak, militarrak,…— ia maitagarria egingo zaizuna.